2chr 16 (ABK) - Bible Society\n2chr 16 ABK\nDampnya an Kevambos Gans Aram\n1Y'n hweghves blydhen warn ugens a reyn Asa, Baasha myghtern Ysrael eth yn-bann erbynn Yuda, hag ev a dhrehevis Rama ma na alla nebonan mos yn-mes po dos a-ji dhe diredh Asa myghtern Yuda. 2Ena Asa a gemmeras an arghans ha'n owr yn-mes a dresorvaow chi an ARLOEDH, hag a's dannvonas dhe Ben-hadad myghtern Aram, trigys yn Damaskus, ow leverel, 3‘Bedhes kevambos yntra my ha ty, kepar dell veu ynter ow thas vy ha'th tas jy; Yth esov ow tannvon dhis arghans hag owr; ke, torr dha gevambos gans Baasha myghtern Ysrael, rag mayth omdenno a-dhiworthiv.’ 4Ben-hadad a woslowas orth myghtern Asa, hag a dhannvonas kaslewydhyon y luyow erbynn sitys Ysrael. I a fethas Iyon, Dan, Abel-maym, hag oll sitys-gwithva Naftali. 5Pan glewas Baasha hemma, ev a astelas drehevel Rama, hag a asas an ober dhe hedhi. 6Ena myghtern Asa a dhros oll Yuda, hag i a dhug dhe-ves meyn ha prenn Rama, gansa may hwrug Baasha dastrehevel Geba ha Mispa.\n7Y'n termyn na an gwelesydh Hanani a dheuth dhe Asa myghtern Yuda, hag a leveris dhodho, ‘Drefenn ty dhe fydhya yn myghtern Aram, a-der fydhya y'n ARLOEDH dha Dhuw, lu myghtern Aram re dhienkas dhiworthis. 8A nyns o an Ethiopysi ha'n Libysi lu bras, gans pur lies charett ha marghoglu? Byttegyns drefenn ty dhe fydhya y'n ARLOEDH, ev re's ros y'th leuv. 9Rag dewlagas an ARLOEDH a wander dres oll an norvys rag krevhe an re hag yth yw aga holonn lel dhodho. Ty re wrug tra foll y'n dra ma; rag alemma rag ty a' fydh breselyow.’ 10Ena Asa a sorras orth an gwelesydh, hag a'n gorras y'n stokkys, yn prison, drefenn ev dhe berthi konnar orto rag hemma. Hag Asa a debeldhyghtyas re a'n bobel y'n keth termyn na.\nKleves ha Mernans Asa\n11Gweythresow Asa, a'n kynsa dhe'n diwettha, yw skrifys yn Lyver Myghternedh Yuda hag Ysrael. 12Y'n nownsegves blydhen warn ugens a'y reyn, Asa a borthas kleves yn y dhewdroes, ha gyllys sevur o; byttegyns kyn y'n jevo y gleves, ny hwilas an ARLOEDH, mes ev a hwilas gweres gans an vedhogyon. 13Ena Asa a goskas gans y dasow, ow merwel y'n kynsa blydhen ha dew-ugens a'y reyn. 14I a'n ynkleudhyas y'n bedh re droghas ev ragdho y honan yn sita Davydh. I a'n gorras war eler kudhys gans spisys kemmyskys yn konnyk; hag i a wrug tan bras yn y enor.


Te ha Tesednow: 2017\nAn plans aswonys avell Mistletoe (Viscum album) yw gelwys Uhelvar in Kernowek. Nyns yw an hanow-na kefys i’n textow Kernowek ha res veu y benthygya dhyworth Kembrek ha Bretonek. Uhelvar yw pòr goynt avell gwedhen rag nyns eus gwredhyow dhodho; yma va ow tevy war wëdh erel avell oleker pò parasite. Hedna a wrug an uhelvar a bris brâs dhe’n Geltyon goth. An screfor Roman Plyny, ow côwsel i’n kensa cansvledhen, a lever nag eus tra vëth moy benegys dhe’n dhrewydhyon Geltek ès an uhelvar, mar pÿdh ev kefys ow tevy wàr dherowen. Y a wre y drehy dre grobman a owr ha’y gachya wàr cendal gwydn. Ena y fedha sacryfies dew darow a lyw an ergh. An dhrewydhyon a gresy an uhelvar dhe vos sawment warbydn kenyver sort poyson ha’n plans dhe allos surhe re yonk dhe’n bestas. In mythologieth Loghlyn pò Scandinavia Baldur mab Oðin o duw kerensa ha cres. Dysqwedhys ywa pùpprës avell den yonk sêmly. Baldur a gemeras own y whre va merwel hag ytho y vabm Frejya a wrug dhe oll an gwëdh tias ty na wrellens pystyga hy mab meur-gerys. Dre rêson nag o an uhelvar gwir-wedhen, ny wrug Freyja predery anodho. Loki o duw kefrÿs hag ev a gara sordya strîf in mesk y gowetha. Pàn gonvedhas ev nag o Baldur dyffresys dhyworth an uhelvar, ev a shâpyas seth a bredn uhelvar ha’y istyna dhe Höðr, broder dall Baldur, may halla ev y dhyllo in mes a’y warek orth y vroder. Ny wodhya Höðr ple wre an seth neyjya, hag ytho Loki y honen a wrug gedya y dhorn. Indella Baldur a veu ledhys hag oll an dhuwow erel a’n mùrnyas. Dre rêson Baldur dhe vos duw kerensa, yth yw an uhelvar kelmys gans sergh. Yma skyla aral inwedh martesen. Pàn vo an greun pò berries ow tevy wàr an branch, y yw haval dhe lygyon pò pryveta gorow. In agan dedhyow ny yma pobel whath ow cregy uhelvar in bàn in sêson an Nadelyk hag ow ry bay an eyl dh’y gela in dadno. Warlergh udn tradycyon mar scon dell wrella den yonk abma dhe vowes in dàn an uhelvar, res vedha dhodho terry onen a’n greun dhywar an plans. Pàn ve oll an greun terrys, dyfednys o dhodho pêsya owth abma. Hedna yw radn a’n tradycyon re beu ankevys. I’n gwetha prÿs nyns yw tradycyon vëth kefys in Wordhen ow tùchya uhelvar, rag nyns yw an plans genesyk i’n pow-ma.\nPosted by Neil Kennedy at 11:07 No comments:\nMe a veu agensow orth demedhyans in Dineydyn, chif cyta Scotlond, hag a verkyas fatell o an gour prias ha lies den aral gwyskys in golesen pò ‘kilt.’ A les dhybm inwedh o pana demprys o lywyow an dyvers brithednow pò ‘tartans’ esa an dus-na gwyskys inhans. Ûsadow kebmyn hedhyw i’n jëdh ywa in Scotlond bos gwyskys in golesen rag ocasyons solem. Res yw perthy cov bytegyns nag o golesen kebmyn i’n pow-na bys in dyweth an êtegves cansvledhen. An wolesen a wainyas kerensa an dus dre rêson a novelys istorek Syr Walter Scott ha les an bobel in gonysegeth Scotlond anowys dredhans. Padn specyal Scotland yw an vrithen in gwiryoneth. Yn avarr i’n ugansves cansvledhen Gwydhyly Wordhen a gemeras ortans an vaner a wysca golesednow, saw golesednow Wordhen a vedha gwrës a badn a lyw melen rych. Louis Charles Dùncombe-Jewell o kenedhlegor Kernowek neb a veu genys in Lyskerrys i’n secùnd hanter an nawnjegves cansvledhen. Ev a welas kervyans predn in eglos pluw Alternonn usy ow tysqwedhes den ow seny crowd hag ev gwyskys in losten. Dùncombe-Jewell a gresy an losten-na dhe vos golesen a’n vaner Geltek, hag wàr an fùndacyon-na ev a dhasvewas an gis in Kernow a wysca golesednow rag solempnytas a bris. Wostallath golesen Kernow o a lyw du yn sempel. I’n bledhydnyow try ugans an gansvledhen dhewetha bytegyns E.E. Morton Nance, noy Robert Morton Nance, a wrug desmygy brithen arbednyk rag Kernow. Pòr deg yw an keth brithen-na. Y feu an grows wydn war dhu kemerys dhyworth baner Pyran Sans, du hag owr ino o lywyow myterneth coth Dewnans ha lywyow rùgby Kernow; yma an lyw cogh ow remembra garrow ha gelvyn an balores, edhen kenedhlek Kernow, hag yma an blou ow perthy cov a’n mor usy adro dhe Gernow. Yth yw an Vrithen Gernowek aswonys dâ lebmyn ha recordys in Scotlond in Covscrifva Sodhagyl an Brithednow. Pàn esen vy in Dineydyn an jëdh wosa an maryach, me a vysytyas shoppa brâs a vrithednow. Yth esa colm a vrithen Gernowek adro dhe’m codna. Me a wovydnas orth gwas an shoppa (den yonk dhyworth Hong Cong dell wharva) mars o aswonys dhodho an vrithen. ‘Ea,’ yn medh ev heb let, ‘Brithen Kernow’, hag a dhysqwedhas dhybm lies tra erel a’n keth patron. I’n shoppa-na in Dineydyn, Scotlond, me a brenas ragof ow honen lien codna pò ‘scarf’ a Vrithen Gernowek.\nPosted by Neil Kennedy at 11:02 No comments:\nAn flour bian aswonys avell daisy in Sowsnek yw gwelys in pùb tyller. Onen a henwyn Kernowek an flour-ma yw egor Duw rag yma an flourys owth egery in dadn an howl hag ow tegea pàn dheffa an cloudys. Yma an egor Duw pò daisy ow longya dhe deylu an Asteraceae ha hèn yw onen a’n teyluyow a flourys moyha kebmyn hag a’s teves an nùmber brâssa a sortow dyvers ino. Yth hevel bos lies petal in flour kenyver plans, saw nyns yw an petalys-na petalys in gwiryoneth. An losoworyon a lever dhyn fatell yw pùb petal flour ino y honen saw oll an petalys dhe devy warbarth dres bledhydnyow an evolûcyon ha gwil flourva pò pedn blejednek. Hèn yw an skyla rag hanow coth an teylu-ma, an Compositae pò flourys kebmysk. Yma pòr lies ehen in teylu-ma an Asteraceae, hag yma mab den ow gwil devnyth a radn anodhans. Rag ensompel an ascallen debry pò artichoke yw esel a’n teylu-ma hag yma pobel ow tebry bùddys an flour kyns ès an flourys aga honen dhe vlejyowa. Ken esel yw an letysen hag yth eson ny ow tebry an delyow in saladys. Barv managh pò chicory yw esel aral a’n teylu-ma hag y fëdh an gwredhyow pebys hag ûsys in le a goffy. Yma howl-les pò sunflower ow provia has a yller bos debrys hag y fëdh oyl strothys in mes anodhans kefrës. Y fëdh moy ès udn sort camîlen pò chamomile ûsys rag gwil tê losowek pò herbal tea. Blejen pykern pò echinacea yw plans aral a’n teylu-ma hag yma pobel worth y ûsya avell medhegneth rag y dhe gresy y vos gwith warbydn anwos. Losowen whydn pò fleabane yw esel aral hag yma poysons arbednyk gelwys pyrethroids ino hag y yw pòr dhâ rag ladha kelyon. An skitellow ladha kelyon a vÿdh prenys hedhyw a’s teves inhans an keth poysons-na saw in agan dedhyow ny y fëdh an poysons gwrës yn creftus. Saw dres pùptra y fëdh gonedhys lies esel a deylu an Asteraceae yn udnyk rag aga thecter. Y fëdh plansow a’n sortow Chrysanthemum hag Aster gwelys in lies lowarth. An gaja vrâs pò ox-eye daisy yw flour gwyls saw pòr deg yw hy. Yth yw an flourys aga honen gwydn spladn adro ha melen bryght i’n cres. Yma an gaja vrâs ow plejyowa dhyworth mis Mê dhe vis Gwydngala ha pàn wrylly hy hùntell ha’y dry aberth i’n chy, ny wra hy degea. Pùptra kemerys warbarth yth yw an gaja vrâs an flour gwyls moyha kerys genef vy.\nPosted by Neil Kennedy at 10:59 No comments:\nPosted by Neil Kennedy at 10:39 No comments:\nPosted by Neil Kennedy at 11:27 No comments:\nKewgh dhe wosowes òbma: https://audioboom.com/posts/5084463-rang-294-solempnita-piwasow-apposyansow-2016?t=0\nYth yw teylu an Orchidaceae pò orchids in Sowsnek onen a’n teyluyow brâssa a flourys hag yma esely an teylu kefys in lies tyller dres oll an norvÿs. Yn fenowgh y fÿdh an flourys aga honen pòr deg ha wheg yw aga odor kefrÿs. Ytho y fëdh lies ehen anodhans gonedhys rag aga thecter. Nyns yw hanow kefys in Kernowek rag an orchids dre vrâs ha res o desmygy hanow nowyth ragthans, hèn yw tegyrinen, ger neb yw grôndys wàr tegeirian in Kembrek. Mar teu nebonen ha palas gwredhyow an degyrinen in bàn ev a welvyth fatell usons ow concystya a dhyw geleren pò tubers. An tegyrin gwyls i’n enesow-ma yw dywvledhednek hag onen a’n gwredhyow-na yw gwredhen an vledhen eus passys; tanow yw hy ha gwedhrys. An wredhen aral bytegyns yw keleren an vledhen hevleny ha hy yw leun ha tew. Yma an hanow Sowsnek orchid ow tos dhyworth an ger Grêk orkhis kell pò ‘testicle’, rag yth yw an dhyw wredhen-na kepar ha dywgell den. Hèn yw an skyla inwedh bos an degyrinen kelmys gans kerensa inter gwer ha benenes. An ger rag degyrinen in Godhalek Wordhen yw magairlín, hanow fùndys wàr magairle kell ‘testicle’. In tyleryow in Wordhen yth o cresys y hylly mowes gwil dhe dhen yonk codha in kerensa gensy rag nefra mar teffa hy ha dôwys onen a wredhyow an degyrinen wyls, hy melyas ha’y gorra in y dhewas pò in y voos. Mar qwrella hy dôwys an wredhen ewn, an den a vynsa codha in kerensa gensy. Saw a pe dôwysys an wredhen gabm gensy, an den truan a vynsa mos in mes a’y rewl. Saw nyns esa fordh vëth dhe wodhvos o hy an wredhen ewn erna veu an proces assayes. Yma plans bian a deylu an Orchidaceae ow tevy in nebes tyleryow adro dhe gost Kernow ha’y hanow sciensek yw Spiranthes spiralis. Yma an petalys gwydn ow trailya adro dhe arr gwer an plans hag y yw nebes haval dhe vlew benyn. Hèn yw an skyla rag an hanow Sowsnek Lady’s tresses. Yma Edward Lhuyd ow campolla an flour-na i’n gramer a’n tavas Kernowek a screfas ev. Ev a lever: an losowen vian gen hy arr nedhys eus ow tevy in agan hallow ny yw cries Pleth Maria. Pleth Maria ytho yw an Kernowek tradycyonal rag Lady’s tresses, esel a deylu an tegyrin pò Orchidaceae.\nScrifys en KS\nNyns yw an sycamorwedhen (Acer pseudoplatanus) genesyk in Breten Veur nag in Wordhen. Genesyk yw hy dhyworth an cres a Ewrop bys i’n West a Âsya. Sycamorwedhen yw onen a’n henwyn comendys in Kernowek rygthy saw drefen an wedhen dhe vos a’n kynda Acer ‘maple’ yma radn ow comendya avell hanow gwynyolen veur pò ‘great maple’ dhyworth Kembrek pò scawen an wragh ‘maple’ dhyworth Bretonek. Yth yw an sycamorwedhen kefys dres oll Kernow hag yma hy ow tevy yn freth. Yma moy ès udn sort pla owth assaultya an wedhen, spessly torak pò ‘mites’ ha low losow pò ‘aphids’. A les ywa dhyworth savboynt an losoworieth bytegyns fatell usy an hanow ‘sycamore’ in Sowsnek hag ytho sycamorwedhen in Kernowek ow longya in gwiryoneth dhe wedhen aral yn tien: an Ficus sycomorus pò fygesen sycomor. Nyns yw apert prag y feu hanow an eyl wedhen rës dh’y ben. An fygesen sycomor yw genesyk in radnow a Afryca hag in tyleryow erel i’n Ÿst Cres, ha naturalhës yw hy i’n Tir Sans. Yth yw an wedhen campollys moy ès unweyth i’n Beybel Sans. Kyn nag yw sawour fyges an wedhen-ma mar dhâ na mar leun a shùgra avell fyges erel, y fedhens debrys gans an vohosogyon ha gwerthys kefrÿs traweythyow. Kepar hag in sortow erel a fyges yma an frûtys ow tevy in mes a stock an wedhen hy honen. Ny yll flourys an fygesen sycomor don frût erna vowns y ponegys pò ‘fertilised’ gans gùhien (pò ‘wasp’) arbednek. Yma an wùhien ow cramyas ajy i’n frût yonk dre doll pòr vian hag ow try an podn pò ‘pollen’ wàr nans dhe’n oyow. Ny yll an wùhien dos in mes bytegyns hag ytho yma an wedhen ow gwil calejednow pò ‘galls’ adro dhe’n wùhien. Yma hedna ow styrya na yll an frût bos debrys gans mab den. Rag goheles an wharvedhyans-na yth yw res dhe nebonen mos adro gans collel specyal ha gwil trogh in kenyver frût yonk rag alowa dhe’n wùhien dos in mes. Dre lycklod yma an Profet Amos ow referrya dhe’n ober-na a drehy an frûtys pàn wrella ev leverel “Nyns oma profet na mab profet. Me yw bugel ha gonesyas fyges sycomor.” In tyleryow in Ejyp hag in Cyprùs dell hevel yma tus ow pêsya gans an ober a drehy an fyges sycomor yonk bys in agan dedhyow ny.\nAn lowarn gen Nicholas Williams (KS)\nAn lowarn (Vulpes vulpes) yw brodnek pò ‘mammal’ kebmyn i’n enesow-ma. Yth yw an hanow lowarn kefys unweyth in Kernowek Coth ha moy ès unweyth i’n textow an Kernowek Cres. Rag ensompel in Beunans Meriasek Cont Pow Gwenes, pàn usy ev owth inia Meryasek dhe recêva epscobeth, yma va ow praisya an sans hag ow leverel: ‘le may fo bugel medhel an lowarn pòr dhiogel a lyha an devysyow.’ Heb mar, lowarn in Kernowek yw goos nessa louarn ‘fox’ in Bretonek. Yma ger haval dhe’n re-na kefys in Kembrek inwedh, hen yw llewyrn, kyn nag ywa an ger moyha ûsys rag an best. Traweythyow warbarth gans an sens ‘lowarn’ yma llewyrn in Kembrek ow mênya tan nos ‘will-o-the-wisp,’ ow referrya dre lycklod dhe’n fordh a vo an lowarn ow swarvya tro ha pùb qwartron rag diank dhyworth y helhysy. Yma Lhuyd ow ry an hanow lowarn rag ‘fox’ in Kernowek, saw ev a re ken hanow inwedh: lostek ‘best an lost’, ger nag eus ensompel anodho in Kernowek Cres. Ow tùchya y styr bytegyns lostek yw kepar ha llwynog ‘best an lost,’ an ger ûsys in Kembrek rag V. vulpes. Yma dew hanow rag an lowarn in Godhalek Wordhen; sionnach, usy ow styrya ‘leun a brattys’ dell hevel; ha madadh rua ‘ky rudh.’ I’n unegves cansvledhen Tadhg Ó Catharnaigh o chyften Godhalek in cres Wordhen. Ev a gafas an les’hanow an Sionnach ‘an Lowarn’, ha tus neb a skydnyas dhyworto a gafas an hanow teylu Ó Sionnaigh pò in Sowsnek ‘Fox’. Yth yw an hanow teylu ‘Fox’ kebmyn lowr in Wordhen bys i’n jëdh hedhyw. Sport meur-gerys dres nebes cansvledhydnyow o helghya lewern. Ny dhalathas yn ewn an practys a helghya lewern bys i’n êtegves cansvledhen. Kyns hedna gwell o gans helghyoryon chacya kyrwas ‘stags’ pò badhas ‘boars.’ Saw pàn veu trehys dhe’n dor meur a’n cosow brâs in Breten Veur hag in Wordhen, ha pàn dhalathas tus parkya an prasow kebmyn, nùmber an bestas brâs-na a godhas, ha ny veu gesys avell gam ma’s an lowarn uvel. Dhyworth dallath an vilvledhen nowyth yth yw helghya lewern dyfednys in Scotlond, in Kembra hag in Pow an Sowson. Nyns yw helghya lewern dyfednys in Wordhen North, bytegyns, nag in Poblegeth Wordhen naneyl. An gwiryoneth yw fatell yw lewern kebmyn i’n enesow-ma i’n trevow hag i’n cytas. Yma lowarn tregys ogas dhyn ny in Dulyn Soth, ha ny a’n gwel yn fenowgh ow ponya adro i’n nos pò ow cùsca in myttyn in lowarth bian adhelergh dh’agan chy. Nebes seythednow alebma me a welas ken lowarn ow kerdhes in golow an jëdh wàr an cauns orth crowsfordh pòr vysy.\nPosted by Neil Kennedy at 11:32 No comments:\nBaner Ùleth gen Nicholas Williams\nYma peswar provyns in Wordhen ha kenyver onen anodhans a’n jeves y gôta arvow pò ‘coat of arms’ y honen neb yw gwelys yn fenowgh avell baner an provyns. Yma naw conteth in Ùleth, whegh conteth in Wordhen North, ha try honteth in Poblegeth Wordhen. Côta arvow Ùleth yw crows rudh wàr gilva velen hag i’n cres scochon bian gwydn ha warnodho dorn cledh rudh trehys orth codna an vregh. Dorn rudh Ùleth a dheu dhyworth côta arvow Ó Néill, Arlùth Tyrone, chyften brâssa Gwydhyly Ùleth. An whedhel a lever nag o chyften ewn aswonys i’n pow-na wostallath. Ervirys veu y fedha an chyften dôwysys dre resegva scathow ha’n kensa den dhe dùchya an dor a vydna cafos an wlascor. Hendas Ó Néill o mar whensys dhe gafos an arlottes, may whrug ev trehy y dhorn y honen dhyworth y vregh ha’y dôwlel wàr an tir kyns ès ken scath vëth dhe lôndya. Indella ev a wainyas an pow. Yma an grows rudh wàr velen ow longya dhe’n teylu Anglo-Norman de Burgo. Kynth yw semlant Frynkek dhe’n hanow-na, in gwiryoneth fùndys ywa wàr dyller in Pow an Sowson, treveglos vian Burgh in Sùffolk dhe’n north-ÿst a Ipswich. Dell hevell yth o treveglos Burgh moy a bris i’n osow cres. An kensa den dhyworth Burgh neb a dheuth dhe Wordhen o Wella de Burgo ha teylu a bris a skydnyas dhyworto. Y a veu gwrës yùrlys Ùleth in north a Wordhen ha Yùrlys Clanrickarde i’n West. I’n tredhegves cansvledhen Walter de Burgo kensa yùrl Ùleth, a gemeras avell gwreg, Aveline FitzGeoffrey, ha mabm Aveline o Isabel Bigod, myrgh yùrl Norfolk. Teylu Bigod a verwys i’n mes termyn cot wosa hedna saw aga hôta arvow o crows rudh wàr velen. Yth hevel fatell gafas Walter de Burgo y gôta arvow y honen dhyworth teylu Bigod, yùrlys Norfolk. Aswonys in agan dedhyow-ny yw Pow Ùleth dre rêson a’n strif ino inter Catholygyon ha Protestans. Rag hedna a les ywa dhyworth savboynt an istory baner an provyns dhe vos fùndys yn part wàr scochon an Bigods.\nPosted by Neil Kennedy at 00:12 No comments:\nThe article is in KS.\nKekesow, Erica vagans.\n'Heath’ pò ‘heather’ in Kernowek yw grug. Hèn yw an keth ger avell grug in Kembrek ha fraoch in Godhalek. Hag ymowns aga thry ow tos dhyworth an wredhen Indo-Ewropek gwelys i’n Grêk ereike ‘grug’, hanow a veu benthygys in Latyn avell erica. I’n termyn eus passys yth o an dyvers sortow grug a brow brâs in radnow west a’n enesow-ma. In mesk taclow erel y fedha grug ûsys rag gweliow, rag scubylly, avell cunys ha rag gwil lyw ‘dye’ ha lovonow. Yma ehen arbednek grug kefys in Kernow ha hy a’s teves an hanow Latyn Erica vagans. In Sowsnek an grug-na yw gelwys Cornish heath. Kebmyn yw hy wàr gorenys an Lesard, saw scant ny yll hy bos kefys in ken tyller vëth in Kernow. E. vagans yw consydrys flour nacyonal Kernow, kynth yw hy kefys in nebes tyleryow in Wordhen, hag in west a Frynk hag in Spayn kefrës. Yma whedhel coth ow kelmy E. vagans gans Josef Baramathia. Pàn dheuth Josef dhe Gernow in udn whelas sten, ny’n jeva ev tyller vëth rag ôstya ino. Ytho ev a spênas an nos in cùsk wàr wely a E. vagans. Ternos vyttyn ev a’s benegas ha benegys yw an plans alena rag. E. vagans yw grug bÿthwer crev ha hy yw parys pùpprës dhe lesa. Hèn yw an skyla rag an hanow specyfyk vagans ‘parys dhe wandra’. Yma E. vagans ow trehedhes uhelder a dry deg mesva. Yma hy flourys gwydnrudh ow tos wàr an plans i’n hâv hag i’n kydnyaf hag y ow tevy in tosow pò racemes whegh mesva ahës. Yth yw an flourys shâpys avell clegh bian hag in gwâv ymowns y ow chaunjya dhe lyw teg gell. In Sowsnek Kernow E. vagans o gelwys Kekezza, hag apert yw an hanow-na wostallath dhe vos Kernowek. An secùnd element yw kesow, an nùmber liesek a kesen ‘peat, turf cut for fuel’. An kensa element yw calessa dhe styrya. Drefen an flourys dhe vos in form a glegh bian ‘small bells’, dre lycklod yth o an plans kyns oll gelwys *clegh kesow in Kernowek, hèn yw dhe styrya ‘bells of the turf’. Pàn veu an hanow-na drës aberth in Sowsnek, ev a veu sempelhës ha’n kesson l inter an dhew k a veu kellys. Indella *clegh kesow a veu ke’kesow, an hanow aswonys dhyn.\nPosted by Neil Kennedy at 10:38 No comments:\nTeg ew an gewer.\nTybyans an dhywros pò bicycle a dhalathas gans an hebyhors i’n vledhen mil eth cans hag êtek. Yth o hedna dyw ros a bredn jùnys gans jyst avàn, dyber warnodho adhelergh ha dewdhorn arâg rag lewyas. An marhak a wre herdhya an jyn in rag gans y dhewdros wàr an dor. Res yw fatell o an jyn-na pòr lent. Ena nebonen a brederys a settya trosellow pò pedals wàr an ros arâg. Hedna a wrug uskys’he an jyn. Rag uskys’he an kerdh moy whath y feu desmygys i’n qwarter dewetha an nawnjegves cansvledhen an jyn henwys an dheneren ha ferdhyn pò penny farthing. I’n jyn-na an ros arâg o pòr vrâs, hag yth esa an trosellow in hy cres. An marhak o esedhys wàr y dhyber a-ugh an ros vrâs. Pòr beryllys o an dheneren ha ferdhyn rag an marhak a godha yn fenowgh dhywar an dyber ha pystyga y honen. Ny ylly an viaj bos re smoth naneyl rag solyd o an bondys pò tyres. Ena y teuth dew dybyans nowyth. An kensa a worras an trosellow wàr ros vian in dadn dreys an marhak hag a golmas an trosellow dhe’n ros delergh gans chain. An secùnd o an bond newmatek. Y feu hedna gwrës i’n kensa le rag kertys brâs, saw pàn veu bondys air gorrys wàr an dhywros, confort ha toth an viaj a encressyas. An dra dhewetha rag amendya an dhywros o system a vaglednow pò gears. Wostallath y fedha an maglednow in both an ros. Lebmyn ny a’gan beus maglednow dérailleur, hag y yw liesgweyth gwell. Y hyllyr leverel adro dhe’n dhywros arnowyth hy dhe vos an convertyth fors pò energy converter, moyha serviabyl in oll an bës. An marhak a yll ûsya y sens a omborth rag gwetha an jyn a’y sav hag ytho nyns eus othem ma’s a dhyw ros adar peder. Yma hedna ow lehe frycsyon gans an dor. Moy ès hedna yma an peldhegoryon pò ball-bearings in kenyver ros ow lehe an frycsyon dre vrâs kefrës. An frycsyon yw lehës arta der an bondys air ha pelha ymowns ow provia viaj attês. Yma an marhak owth ûsya an radn grev a’y gorf, y arrow, rag gorra an jyn in rag, hag ytho y hyll ev ûsya an radn moy tender a’y gorf, y dhewla, rag lewyas. Wàr an dyweth yma an maglednow ow qwil an dhywros mar effethus dell yll bos, pàn vo an marhak ow mos bryn in bàn pò ow skydnya. Ass yw dâ in pùb fordh an dhywros! A pe moy trûlerhow dywros i’n cyta-ma, ny dywrosyoryon a via contentys yn tien.


Ezekiel 26 (ABK) - Bible Society\nEzekiel 26 ABK\n1Y'n unnegves blydhen, yn kynsa dydh an mis, ger an ARLOEDH a dheuth dhymm, ow leverel, 2Mab den, drefenn Tyr dhe leverel erbynn Yerusalem, ‘Aha! Yetys an poblow yw terrys ha'n sita yw igor a-ragov; my a vydh sewen, rag hy bos distruys’, 3rakhenna yndellma y lever an Arloedh DUW: Otta, yth esov er dha bynn, A Tyr, ha my a dhre yn-bann lies kenedhel er dha bynn, kepar dell wra an mor dri y donnow yn-bann. 4I a dhistru fosow Tyr, ha terri hy thouryow dhe'n dor, ha skuba dhe-ves hy doust dhiworti, ha'y gul karrek lomm. 5Y fydh tyller rag lesa roesow yn kres an mor; rag my re gewsis, yn-medh an Arloedh DUW. Hi a vydh preydh dhe'n kenedhlow, 6ha'y myrghes usi y'n gwel a vydh ledhys gans an kledha. Ena i a woer my dhe vos an ARLOEDH.


Pow an Lynnyn - Wikipedia\nPow an Lynnyn\nkadon menydhyow, geographic region\nPark Kenedhlek Pow an Lynnyn\nCumbria, Konteth Evrek North\nTyller Park Kenedhlek Pow an Lynnyn (gwynn) a-ji Pow Sows a gledhbarth\nPow an Lynnyn, aswonys ynwedh avel Tir Lynnyn po an Lynnyn, yw ranndir menedhyek y'n north-west a Bow Sows. Gerys-da yw’n tyller ma rag dy’golyow, meur a vri awos y lynnyn, koswigow ha menedhyow. Kowethys yw gans awtours kepar ha William Wordsworth, Samuel Taylor Coleridge, Beatrix Potter hag Arthur Ransome. Fondys veu Park Kenedhlek Pow an Lynnyn yn 1951, gans arenebedh a 2,362 kilometer pedrek. Apoyntys veu avel Ertachva an Bys UNESCO yn 2017. Dres 15 milvil a dus a dheu dhe’n Park Kenedhlek pub bledhen.\nDesedhys yw Pow an Lynnyn oll yn konteth Cumbria. Kyns 1974 rynnys o an ranndir ynter tri konteth koth, h.y. Cumberland, Westmorland ha Konteth Karhirbre (Lancashire yn Sowsnek).\nPanorama dhyworth topp Scafell Pike, mis Est 2007\nOll an tir ughel yn Pow Sows dres 3,000 tros-hys (914 m) a-ugh nivel an mor a sev a-ji an Park Kenedhlek, ow komprendya Scafell Pike,an menydh ughella Pow Sows. Ev a gomprehend an lynn downa ha’n lynn moyha yn Pow Sows, h.y. Wast Water ha Windermere yn kettep penn.\nKomplek yw dororieth Pow an Lynnyn. Batholith a wrowan yn-dann an ranndir re gawsas an menedhyow hag yw gwrys dhyworth leghven, kerrygi loskvenydhyek ha leysveyn.\nMappa dororiethel a Bow an Lynnyn, ow tiskedhes an chyf kesweythow a tylleryow monow\nPur lyb yw hin Pow an Lynnyn, gans an tyller glyppa yn Pow Sows, Seathwaite, gans 3,300 mm a law yn kresek pub bledhen. Pur wynsek yw ynwedh ha toppys an menedhyow a gyv awelyow dres 100 dedh an vledhen yn kresek. Yn despit dhe hemma, klor yw tempredhow dell yw usys. Awos an hin, maga deves a wra bargennyow tir Pow an Lynnyn. Herdwick ha Rough Fell yw an chyf eghennow.\nDerwent Water, onan a 21 lynn meur yn Pow an Lynnyn\nDiwettha golegyans an folen ma a veu an 10 Metheven 2021, dhe 15:17.


Zekaria 8 ABK\n14Yndellma y lever ARLOEDH an luyow: Par dell erviris dri drog warnowgh hwi pan wrug agas tasow ow serri, ha ny'm beu piteth, yn-medh ARLOEDH an luyow, 15yn kettella my a erviras gul mas arta y'n dydhyow ma dhe Yerusalem ha dhe ji Yuda. Na berthewgh dout. 16Hwi a wra an taklow ma: kewsewgh an gwir an eyl orth y gila; rewgh breus a wirder ha kres yn agas porthow; 17na brederewgh drog yn agas kolonn erbynn agas kentrevek, ha na gerewgh gowlia. My a gas oll an re na, yn-medh an ARLOEDH.


Gorsedh Kernow: Solempnitys ha Regalya\nSolempnitys ha Regalya\nAn Orsedh Ygor\nAn brassa solempnita oberys gans Gorsedh Kernow yw an "Gorsedh Ygor" bledhennek, mayth yw degemerys Berdh nowyth hag yw res gobrow an Kesstrivyansow ha'n piwasow moyha.\nAn Orsedh Ygor yw oberys, mars yw teg an gewer, y'n ayr ygor, orth leow divers dres Kernow, ha kennerthys yw an boblek dhe vos ena.\nY hwra fydhya an Orsedh meur yn skoodhyans ha kesoberyans an kemyniedhow a'n le ha'n Kowethasow Kernow Goth dhe formya an solempnitys ma.\nWostalleth, Berdh an Orsedh a geskerdh dhyworth an le may hwrussons i gwiska y'ga fows bys yn Park an Orsedh, le may formyons kylgh bras, orth poynt north-est an pyth yw desedhys arethva (An Garrek). Omma y kefir an Bardh Meur, Kannas Bardh Meur, Skrifennyas an Orsedh ha'n kannasow a-dhyworth Kembra ha Breten Vyhan.\nKomendyans an solempnita yw gwrys dre dhynnargh dhe'n Orsedh gans Mer an Dre po Konsler aral a vri, an pyth yw degemerys ha dehweles gans an Bardh Meur.\nKeskerth an Orsedh dhe Synt Kolom, 2001\nGwra klyckya war an\nymach dh'y voghhe (108k)\nY talleth an solempnita y honan gans galow arwodhek dhe'n peswar korn a'n Wlas, gelwys gans an Arwodhbardh ha senys gans an Kernyas.\nHemm yw sywys a-dhistowgh gans Pysadow an Orsedh.\nEna, an galow rag kres yw kriys gans an Bardh Meur, neb a wovyn teyrgweyth orth an Verdh, "Eus Kres?" Pan worthyb an Verdh teyrgweyth, "Kres!", an Orsedh yw ygerys.\nY syw lemmyn “Unyans an Kledha.”\nRag rann ma an solempnita, yma kledha rynnys.\nUnn rann yw dres dhe’n Garrek gans kannas a Vreten Vyhan, ha’n rann aral gans Bardh a Gernow.\nAn Bardh Meur a jun war-barth an dhiw rann ha ri an kledha dien dhe gannas a Gembra. Hemm yw dhe dhiskwedhes an unyans ynter Kernow, Kembra ha Breten Vyhan.\nAn Gernyas a wheth orth an peswar korn an Wlas\nGwra klyckya war an ymach dh'y voghhe (72k) ha dhe gavos kedhlow pella.\nLemmyn, flehes yowynk a enter an kylgh dhe dhonsya, hag yw sywys gans an Arlodhes a Gernow, hembrenkys gans an Kledhevor a-dreus an kylgh, dhe ri dhe'n Bardh Meur manal a vlejennow hag ys avel arwodh a ro Duw dhe dhenses. Ena y syw an gan, "Arta Ev a Dheu". "Ev" yw Arthur, neb usi omma owth omdhiskwedhes avel an spyrys Keltek.\nNessa, an Kannas Bardh Meur a brof pysadow rag an Verdh re dremenas dres an vledhen eus passys. Aga henwyn yw lennys, ha kenys yw an hympna kovheans.\nBerdh nowyth yw lemmyn hembrenkys dhe'n Bardh Meur, neb a re dhedha aga henwyn bardhek hag a'ga dynerhi y'n Kolji Berdh.\nWosa bos degemerys an Berdh nowyth dhe'n Orsedh, an kannasow dhyworth Kembra ha Breten Vyhan a re aga gorhemmynadow dhe'n Orsedh Kernow.\nYth yw hemma sywys gans na Riansow, hag ena y kenir an gan, "Hayl dh’Agan Mammvro".\nAn Arlodhes a Gernow\nGwra klyckya war an ymach dh'y voghhe (80k)\nDistowgh yw gorfennys an gan ma, y syw solempnita an Kledha. An Kledha rann-diwonys yw synsys yn-uhel ha'n Bardh Meur a set dalhen ynno.\nPub usi war an Garrek a omjun gans an Bardh Meur dre worra y leuv war y skoodh. Y'n kettermyn, pub Bardh a omdor dhyworth an kylgh hag omguntel yn ogas dhe'n Kledhevor, hag y'n keth maner a wra an Verdh war an Garrek, gorra aga leuv war skoodh an Bardh eus nessa dhodho, may fo an Orsedh dhien omjunys dhe'n Kledha.\nWosa bos govynnys gans an Bardh Meur dhe di aga lelder dhe Gernow, an Berdh a'n gwra gans garm.\nAn solempnita an Kledha\nGwra klyckya war an ymach dh'y voghhe\n(128k) ha dhe gafos derivadow pella\nAn Garm Kres, kepar del veu gwrys orth ygeryans an Orsedh, yw dasleverys, ha'n Orsedh yw derivys hi bos deges. An Verdh, ha'n ostysi a vri, a geskerdh dhyworth an park.\nTreylyans berrhes a'n solempnita ma yw synsys pub bledhen dres an Orsedh Ygor, may fo derivys an nessa Orsedh Ygor. An treylyans ma yw henwys, "Gwarnyans an Orsedh".\nAwen yw ger Kembrek gans styr yn Sowsnek 'Muse' po 'Inspiration' hag a dhiskwedh an nerthow awenek yn gwrians.\nYnwedh yth yw godhvedhys avel Y Nod Cyfrin, An Sin Kevrinek, po Y Nod Peldyr Goleuni, Sin an Tewyn Golow, mayth yw devedhys dhyworth tewynnow an howl drehevel.\nByttegyns y'n Orsedh Vardhek, y tiskwedh an teythi Kerensa, Ewnder ha Gwiryonedh.\nYnwedh yth yw sin pesya an dismygyans Keltek hag a styr dhe dhiskwedhes tybyansow yn furv dryflek.\nAn Awen yw sin an Orsedh po Kuntellyans Berdh hag a omdhiskwedh rag ensampel war blastronys (brestplatys).\nKURUN BARDH MEUR\nAn Gurun a-lemmyn a veu gwrys gans Francis Cargeeg/Tan Dyvarow neb a wrug ynwedh an 'nessa' kurun hag yw gwiskys dhe stallashyon an Bardh Meur nowyth.\nTan Dyvarow a’n jeva hwelji rag kober morthelys ynter Heyl ha Lannanta.\nAn desin yw Delyow Derow kepar ha del veu usys yn Kembra, ha martesen a wra ystynna dhe’n Oos Brons.\nYth esa dhe'n kynsa dew Vardh Meur Kernewek, Jenner ha Nance, kugol vardhek dyffrans.\nPLASTRON BARDH MEUR\nHemma a veu gwrys a-dro dhe 1967 del hevel.\nY syns ynno kolmweyth Keltek ha'n skoos a 15 besont.\nPOWSYOW BARDH MEUR\nBys yn 1965 yth esa dhe'n gorpows desin Keltek war an keyn, hag y hyllir gweles hemma yn skeusennow koth. An is-bows yw an keth avel Berdh erel, saw bos an lappa a-dreus an dal removys.\nAn Orsedh Kernow a’s teves unn urdh mayth yw egwal pub Bardh. An liw glas yw henna a’n ebren.\nPowsyow a veu desinys y’n kynsa yn Kembra gans Professor Sira Hubert von Herkomer a-dro dhe 1896. Herkomer a veu genys yn Bavarya yn 1849, mes a asas Almayn hag ev 2 vloodh. Morton Nance/Mordon o studhyer dhe Kolji Art Herkomer yn Bushey, ogas dhe Loundres. Yn ''An Daswel Kernewek'' yn 1951 Nance a derivas y hwrug mires orth Herkomer ow kul kurun, yn unn dhasskrifa an delyow derow brons dhyworth skoren dherowen.\nKANNAS BARDH MEUR\nAn Gannas Bardh Meur a’n jeves Awen war y gugol, yn le an bondow melyn-du-melyn usi gans Berdh Kernewek erel. An plastron yw an keth patron avel henna dhe'n Bardh Meur, hag a veu gwrys yn 1967 gans Tan Dyvarow. Ev yw ogas ha kehevelep marnas bos fowt an patron 'rol-skrifa' war an tamm kres.\nYma gans an GBM ynwedh plastron rag usadow 'burjesel' gwrys a Sten Kernewek ha res yn 1995. Yma rol skrifa parchemyn gans henwyn Berdh tremenys yn trog a ledher res gans Ky Gwyn yn 1980.\nBERDH MEUR KYNS\nY hyllir aswon yn es Berdh Meur Kyns der aga hugol melyn splann gans an Awen war y dal.\nDel hevel hemm yw dhyworth 1966, hag ynwedh wosa henna an Bardh Meur Kyns Desempes re wiskas an kynsa plastron Mordon.\nPlastronys Berdh Meur Kyns erel yw gwrys dhe dhesin 1970.\nAn kledha a-lemmyn a veu prenys yn 1947 hag ewnys yn1978. Ev a bortray an kledha Arthur, Myghtern kyns hag y’n termyn a dheu an Vrythonyon.\nNyns yw yn studh da an kynsa kledha a 1928.\nAn Kynsa plastron Kledhevyas a veu 'kellys' dhyworth karr Ky Gwyn yn Brystow yn 1978, wosa vysyta Kembra gans Map Dyvroeth ha Gwas Costentyn. Y fydh An Orsedh pes da godhvos an le mayth usi.\nTan Dyvarow a leveris y’n termyn eus passys bos hemma "an tamm gwella a regalya a wrussa ev bythkweyth". Martesen ef o sparys an angos drefen ev dhe verwel, kyns bos kellys.\nAn regalya gorrys yn le rag an Kledhevyas a veu gwrys gans John Turner a Dewyn Bleustra/Towan Porth Lystry yn 1978/9.\nI a dhiskwedh kledha, 15 besont ha'n Awen.\nPLASTRON po BREST PLATYS AN SKRIFENNYAS/SKRIFENNYADES\nAn plastron Skrifennyas a veu gwrys gans Tan Dyvarow yn 1967. Y feu erhys gans Gwrek Map Melyn wosa Map Melyn dhe verwel.\nYn hwiw ev a syns warnodho pluven kwyllen (y’n jydh hedhyw jynn amontya yw usys), an Awen ha kolmweyth Keltek.\nAn Skrifennyas/Skrifennyades a venyster an degemeryans Berdh nowyth. An plastron yw kehevel dhe henna an Skrifennyas/Skrifennyades mes byhana. Yn hwir yth yw an kynsa plastron an Skrifennyas, gwiskys dres lies bledhen gans Map Melyn.\nHemm yw pedrek byhan a gober war ledren konna. Y feu gwrys yn 1998. Yma 15 besont a-dro dhe’n min gans delinyans "pors" po sagh gans korden-tenna. Dhe bub tu yma grahell a vathow, hag a-ugh an pors yma’n sin Awen an Orseth.\nHemm a veu gwrys yn 1984 gans Cyril Orchard a Bennsans, hag yw settys war brenn. An desin yw ehen a grows Keltek.\nGwelen sodh an Arwodhvardh a syw usadow a'n osow kres hag yw gwrys a helygen dhiruskys. Hi yw 24 mesva yn hirder gans an Awen war hi fenn. Hi a veu erhys yn 1976.\nPOWSYOW ARLODHES A GERNOW (DHE’N ORSEDH YGOR)\nAn re ma a veu desinys yn 1933. Powsyow a’n jydh hedhyw a veu gwrys gans gwrek dremenys a John Jenkin hag a veu usys y’n kynsa dhe Roche yn 1991. An re na usys a 1928 dhe 1933 o dyffrans.\nWostalleth an Arlodhes a Gernow a veu keveylys gans dew bajys neb a wiskas powsyow melyn/gell gans palores dhu war an dal.\nARLODHES AN BLEUJYOW (dhe’n Gwarynyans)\nAn powsyow yw an keth avel a-ugh.\nTalek a gomendyas an re ma – a-dhyworth Kembra - hag ev Bardh Meur. An kynsa gwrythyow o yn Kembra yn 1936, dhe Machynlleth, yn 1936, hag a veu formys ha donslunys gans Cynan. A-dhyworth 1954 y hwarva war an arethva yn termyn kurunyans ha kaderyans.\nAn lorhow yw gwrys a brenn kales gans pennow drehevys hag ow ton an sin Awen. I yw neb 6 troos hys aga hirder ha 1¼ mesva aga threusvusur (1830mm gans 30.5mm) I a veu gwrys gans Tan Dyvarow a-dro dhe 1967.\nMorgarer a borthas kov orth aga usya yn 1968 a Lannust hag ev Kannas yn-dann Den Delynyans.\nYn 1994, gans akordyans Konsel an Orsedh, y feu tri flak kober byhan stegys dhe'n Lorgh Marshal dhe govhe kyns Marshalys.\nY feu an plakys grevys del syw :\nMap Kenwyn 1946-1967, Den Delynyans 1968-1979, Morgarer 1980-1990. Map Elmet 1991-1997 re beu stegys dhe'n lorgh ynwedh, gans Colin Ellis\nDAFAR ILOW: AN DELYN\nDres lies bledhen an delynnyores re usyas hy thelyn hy honan. An Orsedh a bew telyn byhanna henwys warlergh John Legonna. Telyn gotha drehevys yn 1830 a veu gwerthys yn 1989.\nDAFAR ILOW: AN KORN\nHemm yw korn bual gwir gans neusrannweyth manylys gorrys warnodho gans Tan Dyvarow yn 1940. Yma ganso ganow bariton. Yth esa assay heb sewen gwrys der usya trompa yn Gorsedhow a-varra. Gwerthys o an trompa yn 1946.\nAN GADOR VARDHEK\nHomm a veu desinys ha gwrys gans Pengover ha usys y’n kynsa dhe’n Orsedh 1983. Pluvak res gans Myster Kernewek a Nedhoryon,Gwiadoryon ha Liworyon a veu usys y'n kynsa dhe’n Orsedh Marhas Yow 1990. Y hyllir gweles an gador ynter solempnitys an Orsedh pub bledhen yn Penneglos Truru. Henwyn a bub Bardh Meur dhyworth 1928 yw skrifys warnedhi. An skrifedh Gernewek AN GWYR ERBYN AN BYS, treylys dhyworth Kembrek (Y gwir yn erbyn y byd), a styr yn Sowsnek "The Truth against the World"\nAN KLEDHA RYNNYS\nKledha nowyth an Orsedh yw usys y’n solempnita rag Unyans an Kledha, arwodh unyans an teyr gwlas Geltek, mayth yw deges an dhew hanter gans berdh Gernewek ha Bretonek dhe’n Bardh Meur, neb a dremen an kledhs unys dhe gannas an Vammorsedh Gembrek, avel arwodh a unnses ha felshyp.\nDornla an kledha platys yn nyckel a veu furvys dhyworth an prenn ywin dhyworth Korflann Synt Kolom, trubyt gwiw dhe’n kynsa Bardh Meur, Henry Jenner neb o genys y’n dre. Grevys war an lown yw an geryow “lymm ow lown heb own a boon” an Kernewek rag “Sharp my blade but without fear of pain”, kemerys dhyworth bardhonek gans Tim Saunders – Bardh an Werin.\nAn kledha a veu gwrys gans Mr Colin Rescorla a Synt Kolom yn 2010.


Compare Bible readings for Levitikus 13 in the ABK and the BCN - Bible Society\n1An ARLOEDH a gewsis orth Moyses hag Aron, ow leverel, 2Pan eus dhe dhen bothenn po krammenn po namm gwynn war gneus y gig, kepar ha'n pla a lovryjyon, ev a vydh dres dhe Aron an oferyas po dhe onan a'y vebyon, an oferysi, 3ha'n oferyas a hwither an dises war gneus an kig; ha mars yw gyllys gwynn an blew y'n pla, ha mar kyllir gweles bos an pla downa es kneus an kig, pla lovryjyon yw, ha'n oferyas a'n hwither ha desta y vos avlan. 4Mars yw an namm yn kneus y gig gwynn ha mar kyllir gweles nag yw downa es an kneus, ha nyns yw an blew gyllys gwynn, keas a wra an oferyas an den plagys seyth dydh, 5ha'n seythves dydh an oferyas a'n hwither, ha mar kwel an pla dhe vos heb chanj, ha nag yw an pla omlesys y'n kneus, an oferyas a'n ke seyth dydh moy; 6Ha'n oferyas a'n hwither arta an seythves dydh, ha mars yw gyllys tewal an pla, ha ny wrug an pla lesa y'n kig, an oferyas a dhest y vos glan. Nyns yw marnas krammenn, hag ev a wolgh y dhillas ha bos glan. 7Mes mars omles an grammenn y'n kneus wosa y vos gwelys gans an oferyas rag y lanheans, ev a vydh gwelys arta gans an oferyas. 8An oferyas a'n hwither, ha mars yw an grammenn lesys y'n kneus, an oferyas a dhest y vos avlan. Lovryjyon yw.\n9Pan eus pla lovryjyon yn den, ev a vydh dres dhe'n oferyas, 10Ha'n oferyas a'n hwither, ha mars yw bothenn wynn y'n kneus, a janjyas an blew dhe wynn, ha mars eus kig bew y'n vothenn, 11lovryjyon koth yw yn kneus y gig, ha'n oferyas a dhest y vos avlan, ha ny wra ev y geas, rag avlan yw. 12Ha mars omles an lovryjyon y'n kneus ha gorheri yn tien kneus an den plagys, a'y benn bys yn y droes, plepynag may firro an oferyas, 13an oferyas a hwither, ha mar kwrug an lovryjyon kudha oll y gig, ev a dhest an den gans an pla dhe vos glan; oll yw chanjys dhe wynn. Glan yw. 14Mes pan omdhiskwa kig bew, ev a vydh avlan. 15Ha'n oferyas a hwither an kig bew ha desta ev dhe vos avlan. Avlan yw an kig heb kneus. Lovryjyon yw. 16Mar treyl an kig bew arta ha chanjya dhe wynn, ev a dheu arta dhe'n oferyas, 17ha'n oferyas a'n hwither, ha mars yw an pla chanjys dhe wynn, an oferyas a dhest y vos glan neb a'n jeves an pla. Glan yw.\n18Pan eus gwennenn y'n kneus re beu yaghhes, 19ha bothenn wynn po namm gwynnrudh yn tyller an wennenn, y fydh diskwedhys dhe'n oferyas. 20An oferyas a hwither, ha mar hevel y vos downa y'n kig es an kneus ha bos an blew ynno gyllys gwynn, an oferyas a dhest y vos avlan. Pla lovryjyon yw terrys yn-mes a'n wennenn. 21Mes mar hwither an oferyas ha nyns eus blew gwynn ynno ha nyns yw downa es an kneus, mes nebes tewal, an oferyas a wra y geas seyth dydh; 22Ha mars omles meur y'n kneus, an oferyas a dhest y vos avlan. Pla yw. 23Mes mar korta an namm gwynn yn y le heb omlesa, kreythenn an wennenn yw, ha'n oferyas a dhest y vos glan.\n24Po pan vo kneus an kig leskys gans tan, ha kig bew an losk a dheu ha bos namm gwynnrudh po gwynn, 25an oferyas a'n hwither, ha mars yw gyllys gwynn an blew y'n namm, hag yth hevel bos downa es an kneus, lovryjyon yw, terrys yn-mes a'n kig leskys. Ytho an oferyas a dhest y vos avlan. Pla lovryjyon yw. 26Mes mara'n hwither an oferyas ha nyns eus blew gwynn y'n namm, ha nyns yw downa es an kneus arall, mes nebes diliw, an oferyas a wra y geas seyth dydh, 27ha'n oferyas a'n hwither an seythves dydh; mars yw omlesys meur y'n kneus, an oferyas a dhest y vos avlan. Pla lovryjyon yw. 28Mes mar korta an namm yn y le heb omlesa y'n kneus, mes bos nebes diliw, bothenn an losk yw, ha'n oferyas a dhest y vos glan, rag kreythenn a'n losk yw.\n29Gour po benyn, mars eus dhedha pla y'n penn po an varv, 30an oferyas a hwither an pla, ha mar hevel bos downa es an kneus ha mars eus ynno blewenn velyn-rudh tanow, an oferyas a dhest y vos avlan. Troskenn yw, lovryjyon war an penn po an varv. 31Ha mar hwither an oferyas pla an droskenn ha ny hevel bos downa es an kneus ha nyns eus ynno blew du, an oferyas a ge an den plagys gans an droskenn seyth dydh. 32Ha'n seythves dydh an oferyas a hwither an pla ha mar nyns yw an droskenn omlesys ha nyns eus ynno blew melyn, ha ny hevel bos an droskenn downa es an kneus, 33ev a omdhivarv, mes ny dhivarv an droskenn, ha'n oferyas a ge neb a'n jeves an droskenn seyth dydh moy; 34ha'n seythves dydh an oferyas a hwither an droskenn ha mar ny omlesas an droskenn y'n kneus, ha ny hevel bos downa es an kneus, an oferyas a dhest y vos glan, hag ev a wolgh y dhillas ha bos glan. 35Mes mar omles an droskenn yn feur y'n kneus wosa y vos glanhes, 36an oferyas a'n hwither, ha mars yw an droskenn omlesys y'n kneus, ny hwila an oferyas blew melyn. Avlan yw. 37Mes mar hevel dhodho na wrug an droskenn chanjya ha mars eus blew du tevys ynno, yaghhes yw an droskenn. Glan yw; ha'n oferyas a dhest y vos glan.\n38Mars eus dhe wour po benyn nammow war gneus aga hig, nammow gwynn 39an oferyas a hwither, ha mars yw an nammow diliw, namm brygh dhidhregynnus usi ow tevi y'n kneus. Glan yw.\n40Gour, koedhys y wols dhiworth y benn, yw blogh, mes glan yw. 41Ha mars yw y wols koedhys dhiworth an tu a-rag a'y benn, blogh yw y dal, mes glan yw. 42Mes mars eus gwennenn wynn-rudh war y benn blogh po y dal vlogh, lovryjyon yw terrys yn-mes a'y benn blogh po y dal vlogh. 43An oferyas a'n hwither, ha mars yw gwynnrudh bothenn an wennenn war y benn blogh po y dal vlogh, gans an semlans a lovryjyon war gneus an kig, 44gour lovrek yw. Avlan yw. An oferyas a dhest y vos avlan dres eghenn. Yma y bla war y benn.\n45Ha'n klavorek hag ynno an pla, y dhillas a vydh skwardys, ha gols y benn a vydh ow kregi lows, hag ev a gudh y vinvlew ha kria ‘Avlan! Avlan!’ 46Oll an dydhyow may ma an pla warnodho, y fydh avlan. Avlan yw; ev a drig y honan. Mes a'n kamp y fydh y drigva.\nLovryjyon y'n Dillas\n47Dillasenn may ma ynni pla lovryjyon, dillasenn a wlan po dillasenn a lien kyn fo, 48y'n steuv po y'n anwi, a lien po a wlan, yn ledher po neppyth gwrys a ledher, 49ha mars yw gwyrdh po rudhik an pla y'n dillas po y'n ledher, y'n steuv po y'n anwi, po yn neppyth gwrys a gneus, pla lovryjyon yw, hag y fydh diskwedhys dhe'n oferyas. 50Ha'n oferyas a hwither an pla, ha keas an dra may ma an pla warnodho seyth dydh; 51ena ev a hwither an pla an seythves dydh. Mars yw an pla omlesys y'n dillas, y'n steuv po y'n anwi, po y'n kneus po yn neppyth gwrys a ledher, lovryjyon plagus yw. Avlan yw. 52Ytho ev a lesk an dillas, steuv po anwi, gwlan po lien, po neppyth a ledher, le may ma an pla, rag lovryjyon plagus yw. Y fydh leskys y'n tan.\n53Ha mar hwither an oferyas, ha ny wrug an pla omlesa y'n dillas, nag y'n steuv nag y'n anwi nag yn travyth gwrys a ledher, 54an oferyas a ergh may fo golghys an dra may ma an pla warnodho, hag ev a'n ke seyth dydh moy. 55Ha'n oferyas a hwither an pla wosa y vos golghys, ha mar ny wrug an pla chanjya y semlans ha ny wrug an pla omlesa, avlan yw. Ty a'n lesk y'n tan. Poder yw, war an keyn po war an tu a-rag kyn fo.\n56Ha mar hwither an oferyas ha mars yw an pla diliw wosa bos golghys, ev a'n skward yn-mes a'n dillas po yn-mes a'n kneus po yn-mes a'n steuv po a'n anwi, 57ena mar omdhiskwa hwath y'n dillas, po y'n steuv po y'n anwi, po yn neppyth a ledher, pla owth omlesa yw; ty a lesk gans tan an dra may ma an pla ynno. 58Ha'n dillas, po steuv po anwi, po pyth a ledher, a wredh y wolghi, mars yw an pla diberthys dhiworto, a vydh golghys an eyl torn, ha glan vydh.\n59Hemm yw an lagha rag an pla a lovryjyon yn dillas a wlan po lien, po y'n steuv po y'n anwi, po neppyth a ledher, dhe dhesta mars yw glan po avlan.


22 Ebrel 1724\n12 Hwevrer 1804\nRuvaneth Prussi, Ruvaneth Prussi\nfilosofer, anthropologydh, fisegydh, lyveryas, skrifer, adhysker, dyskador pennskol, awgrymer\nDavid Hume, George Berkeley, Christian Wolff, Jean-Jacques Rousseau, Francis Hutcheson, Isaac Newton, Plato, Johannes Nikolaus Tetens, Michel de Montaigne, René Descartes, Gottfried Leibniz, John Locke, Nicolas Malebranche, Benedictus de Spinoza\nidealieth almaynek, Oos Golowyans\nAkademi Godhonieth Riel Prussi, Akademi Godhonieth Russi\nImmanuel Kant (22 Ebrel 1724 – 12 Hwevrer 1804) o filosofer almaynek. Genys veu ev yn Königsberg, Prussi Est (lemmyn Kaliningrad, Russi) hag ena y ferwis ynwedh. Ny wrug Kant viajya moy es 70 mil a'n cita yn y vewnans. Ev a studhyas filosofieth orth an bennskol ena ha, wosa henna, dos ha bos professor a filosofieth ha Kaderyer a Lojyk ha Metafysek.\nKant a vynni dyski an gnas a brevyans denel: fatel yll tus godhvos neppyth ha pyth o selyans an godhvos na. Ev a dhallathas assaya trovya fordh a-der dyskryjyieth ha dogmategieth. Ev a elwis an kevreyth filosofek ma "idealieth treuskynnus".\nSkrifa Kant dien a-dro dhe epistemologieth, metafysek, maseth hag esthetek a'n gwrug onan a'n dus gans an moyha delanwes yn istori filosofieth. Y'n 19ves kansvledhen, filosofers almaynek kepar ha Fichte, Schelling, Hegel ha Schopenhauer, ha skriforyon kepar ha Herder, Schiller ha Goethe a dhegemeres meur a dhelanwes a Kant.\nDiwettha golegyans an folen ma a veu an 14 Hwevrer 2022, dhe 07:54.


Compare Bible readings for Jenesis 6 in the ABK and the GNB - Bible Society\nDalleth an Nefilim\n1Pan dhallathas mab-den kressya war enep an dor, hag y feu myrghes dineythys dhedha, 2mebyon Duw a welas myrghes mab-den ha'ga bos teg, hag i a gemmeras dhedha aga honan gwragedh a vyns anedha a dhewissons. 3Hag yn-medh an ARLOEDH, ‘Ny drig6:3 drig: Ow siwya an Septuagint ha'n Vulgat. ow spyrys vy pup-prys gans mab-den, rag kig yw ev, ha'y dhydhyow a vydh hwegh-ugens blydhen.’\n4Yth esa an Nefilim6:4 an Nefilim: Po war-lergh an Septuagint kewri. y'n nor y'n dydhyow na, hag a'y wosa keffrys, pan dheuth mebyon Duw dhe vyrghes mab-den; hag i a dhineythis fleghes dhedha. Tus alloesek ens i a dermyn koth, tus a vri.\nGwarnyans a'n Liv\n5Ha'n ARLOEDH a welas bos droktra mab-den bras war an nor ha nag o pub mynnas a dybyansow y golonn marnas drog pub dydh oll. 6Ha'n ARLOEDH a repentyas ev dhe wul mab-den war an nor, ha grevys veu yn y golonn.\n7Hag yn-medh an ARLOEDH, ‘My a vynn diswul dhiworth enep an dor an den a wrug vy y formya: den ha best ha pryv hag ydhyn an ayr, rag edrek a'm beus y hwrug vy aga gul.’ 8Mes Noy a gavas gras yn golok an ARLOEDH.\n9An re ma yw henedhow Noy. Noy o gour gwiryon ha perfydh yn y dermyn hag yth esa Noy ow kerdhes gans Duw. 10Ha Noy a dhineythis tri mab, Shem, Ham ha Yafeth.\n11An nor ynwedh o legrys a-rag Duw, ha lenwys o an nor a arowder. 12Ha Duw a welas an nor hag awotta, legrys ova, rag pub kig re wrussa legri y fordh war an nor. 13Hag yn-medh Duw dhe Noy, ‘Yma diwedh dhe bub kig devedhys a-ragov, rag lenwys dredha gans garowder yw an nor, hag awotta, my a vynn aga distrui gans an nor.\n14‘Gwra dhis gorhel6:14 gorhel: Ebrow argh. a brenn gofer. Ty a wra roumys y'n gorhel ha'y ura stanch a-ves hag a-ji gans pyg. 15Yndella ty a'n gwra. Hys an gorhel a vydh trihans kevelin, ha'y les hanter-kans kevelin, ha'y ughelder deg kevelin warn ugens. 16Ty a wra fenester6:16 fenester: Po to. Styr an ger ebrow yw ankler. Cf. 8:6. dhe'n gorhel, ha bys yn unn kevelin ty a'n kowlwra a-wartha, ha gorra daras an gorhel y'n tenewen anodho; gans flouryow isella, nessa ha tressa ty a'n gwra. 17Hag awotta, yth esov vy ow honan ow tri liv dowrow war an nor dhe dhistrui pub kig hag ynno anall bewnans yn-dann nev. Pup-tra eus war an nor a wra merwel. 18Mes genes jy my a wra fastya ow hevambos; ha ty a wra dos a-bervedh y'n gorhel, ty ha'th vebyon ha'th wreg ha gwragedh dha vebyon genes jy. 19Hag a bub kreatur bew, a bub kig oll, ty a wra dri dew a bub sort anedha a-bervedh y'n gorhel dh'aga gwitha yn few genes jy. I a vydh gorow ha benow. 20A'n ydhyn war-lergh aga hinda, hag a'n chatel war-lergh aga hinda, pub pryv a'n dor war-lergh y ginda, dew a pub sort anedha a wra dos dhis dh'aga gwitha yn few. 21Ha kemmer dhis neppyth a bub eghenn a voes a vo dybrys, ha ty a wra y guntell dhis; hag y fydh boes ragos jy ha ragdha i.’ 22Ytho Noy a wrug war-lergh pup-tra a erghis Duw dhodho; yndella y hwrug ev.


(Daskevarwodhys dhyworth Cornish)\nY'n 17ves kansblydhen, William Scawen (1601–1689) o onan a'n kynsa tus a vynna kuntelles lavarow ha remenans an yeth Kernowek. Nebes termyn wosa henna, y tisplegyas skol antikwaris Pennwydh a-dro dhe John Keigwin, an teylu Boson, William Borlase, h.e. An skoler kembrek Edward Lhuyd (onan a'n fondyers a studhyow Keltek) a obera warbarth gans eseli an bagas ma. Kansblydhen wosa henna ogatti, William Pryce (1725(?)–1790) a berhennogas hwithransow Kernowek Lhuyd ha'ga dyllo avel Archaeologia Cornu-Britannica (1790). Rowedh meur esa dhe'n lyver ma y'n bledhenyow a-varr a studhyansow Kernowek, kyns skoloryon dhe wodhvos bos Lhuyd an awtour chyf.\nAttendya an taves Kernowek a wrug moy ha moy a akademedhyon y'n 19ves kansblydhen.\nEdwin Norris (1795–1872) a dhyllas an Ordinale yn 1859 (The Ancient Cornish Drama), warbarth gans treylyans Sowsnek ha gramasek Kernowek. Whitley Stokes (1830–1909), den laha a Iwerdhon, o den a boos yn studhyansow Keltek; dyllansow Gwreans an Bys ha Beunans Meriasek ev a wrug warbarth gans gerva a 2000 ger. An skoler bretonek Joseph Loth (1847–1934) a studhya Bretonek ha Kembrek warbarth gans Kernowek. Ev a dhylla lies erthygel a-dro dhe'n yeth Kernewek yn Revue Celtique. Henry Jenner, kynsa hembrenkyas an dasserhyans, a avowys Loth ha Stokes avel ragresegedhyon a res dhodho. Llawlyfr Cernyweg Canol o gramasek Kernowek Kres gans Henry Lewis hag esa dhe les dhe A.S.D. Smith ha Kembregoryon erel. Revd Robert Williams a skrifas Lexicon Cornu-Britannicum (gerva) yn 1865, ha Dr Frederick W.P. Jago unn gerlyver Sowsnek-Kernowek yn 1885.\nDiwettha chanj an folen ma a veu an 7 Ebrel 2019, dhe 22:21.


Kernow - Gpedia, Your Encyclopedia\nBrassa cita Sen Ostell\nEsedhow yn Senedh an RU 5 ES\nKernow (Sowsnek: Cornwall) yw kenedhel, ranvro ha dugeth y'n soth west a Vreten Veur y'n Ruwvaneth Unys. Yma hy emlow gen an Mor Keltek dhe'n north, an Mor Bretannek dhe'n soth, ha Dewnens konteth Pow Sows dhe'n est. Truru yw hy fenncita.\nYth esa rebellyans yn 1497 gans Mighal an Gov ha Tommas Flamank avel hembrenkysi. Hanter kansbledhen wosa, yth esa Rebellyans an Lyver Pysadow yn 1549 erbynn an lyvrow pysadow hag o nowyth, protestant hag y'n yeth Sowsnek. An brassa rann a'n Gernowyon a skoodhya an kaws ryal erbynn Senedh Westminster y'n 17ves kansbledhen. Teyr has a veu omledhys yn Kernow yn 1642 ha 1644.\nYma 123 esel dhe Gonsel Kernow. Kernow yw Dugeth rynnys yn nebes ranndiryow y'n eur ma, ha kyns yn kontethow. A-dhia 2009, nyns eus parti politigeth moyha posek yn Kernow, mes yma hengov a bolitegoryon anserhek ha livrel.


Compare Bible readings for Baruk 6 in the ABK and the GNB - Bible Society\nLYTHER YEREMIA6:1 Y'n Septuagint an chaptra ma yw lyver diblans. Y'n Vulgat ha Vershyon Myghtern Jamys yth yw chaptra 6 a Lyver Baruk.\n1Dasskrif a lyther a wrug Yeremia y dhannvon dhe'n re a vedha hembrenkys yn divroedh dhe Babylon gans myghtern an Babylonianys, dhe dherivas dhedha an messaj par dell via erghys dhodho gans Duw.\nDivroedh Hir a Vydh dhe'n Bobel\n2 Rag peghosow re wrussowgh a-dherag Duw, hwi a vydh hembrenkys yn divroedh dhe Babylon gans Nebukadnessar myghtern an Babylonianys. 3Rakhenna, wosa dos dhe Babylon hwi a drig ena lies blydhen, ha rag termyn hir, bys seyth henedh; ha wosa henna my a'gas dre dhe-ves alena yn kres. 4Lemmyn yn Babylon hwi a wel duwow gwrys a arghans hag owr ha prenn, usi degys war dhiwskoedh dus hag a wra dhe'n kenedhlow perthi own anedha. 5Ytho, gwaytyewgh na wryllowgh dos ha bos kammenn kepar ha'n estrenyon, na perthi own anedha, pan welowgh an routh a-dheragdha hag a-dryv dhedha, orth aga gordhya. 6Mes leverewgh yn agas kolonn, ‘Ty yw neb a res dhyn y wordhya.’ 7Rag yma ow el genowgh, hag yma ev ow kwitha war agas enevow.\n8 Rag aga thaves yw levenhes gans an krefter, hag i aga honan yw gorlownys gans owr hag arghans; hwath fals yns ha ny's teves kewsel. 9 Hag ow kemmeres owr, i a wra kurunyow rag pennow aga duwow, kepar dell ve rag mowes neb a gar bos afinys. 10Treweythyow ynwedh an oferysi a gemmer a-dhiworth aga duwow owr hag arghans, ha'y spena warnedha aga honan. 11Hag i a re nebes anodho dhe'n horys-tempel; hag i a's gwisk kepar ha tus gans dillasennow, an duwow ma a arghans hag owr ha prenn. 12Mes, ny yll an duwow ma omsawya aga honan a-dhiworth kesknians ha goedhanes, kyn fons gwiskys yn goenyow purpur. 13I a lanha aga fas dre reson a bolter an tempel, yw tew warnedha. 14Onan anedha a syns ternwelenn, par dell ve breusyas rannvro, mes ny yll gorra dhe'n mernans nagonan a wra y offendya. 15Ev a'n jeves ynwedh yn y leuv dhyghow dagyer ha boel: mes ny yll ev delivra y honan a-dhiworth bresel ha ladron. 16Ytho gans henna kler yw nag yns duwow: rakhenna na berthewgh own anedha.\n17 Rag kepar dell yw lester den diles pan yw terrys, yndella ynwedh yw gans aga duwow, wosa i dhe vos settys yn-bann y'n tempel. Aga dewlagas yw leun a bolter dre dreys an re a enter ynno. 18 Kepar dell yw an yetys degeys a bub tu war dhen neb re wrug kamm erbynn an myghtern, par dell ve dampnys dhe'n mernans, yn kepar maner an oferysi a fast aga themplow gans darasow, florennow ha barrys, ma na vons pyllys gans ladron. 19 I a enow lugern, moy es dell wrons ragdha aga honan, kyn na yll aga duwow gweles nagonan anedha. 20Kepar hag onan a gebrow an tempel yns, mes y leverir bos aga holonn kniys gans an pryves a slynk yn-mes a'n dor; ha pan y's debrons, ha'ga dillasennow, ny wrons y attendya. 21Aga fas re beu duhes gans an mog hag a dheu yn-mes a'n tempel. 22War aga horf ha penn a esedh eskelli-kroghen, gwennili hag ydhyn, ha'n kathes ynwedh. 23Dre hemma hwi a woer nag yns duwow: rakhenna na berthewgh own anedha.\n24Yn despit dhe'n owr a wiskons rag tekter, ny yllons terlentri marnas nebonan a lanha dhe-ves an wossen, rag hwath pan esens ow pos teudhys ny wrens y attendya. 25An taklow ma yw prenys na fors an kost, mes nyns eus anall ynna. 26Ymons i degys war dhiwskoedh tus, drefenn na's teves treys, yndellma i a dhiskudh dhe vab-den aga bos koeg. 27Ha'n re a's serv yw methek, rag mar koedhons dhe'n leur nep-prys, ny yllons sevel arta dredha aga honan; na ny yllons gwaya aga honan mara's settyer a'ga sav; na ny yllons sevel a'ga sav dredha aga honan. Ha mars yns i disevys, ny yllons omsettya kompes. I a worr rohow a-dheragdha kepar dell ve a-dherag an re varow. 28Aga oferysi a werth an taklow offrynnys dhedha, hag usya an mona ragdha i aga honan. Yn kepar maner aga gwragedh a gyfeyth rann anodho yn hoelan; mes dhe'n voghosogyon ha'n re diweres, ny rons travyth anodho. 29Benynes yn aga amseryow misyek ha benynes yn gwelivos a yll tochya aga offrynnow. Hwi a woer dre an taklow ma nag yns duwow; na berthewgh own anedha.\n30Rag fatell yllons bos gelwys duwow? Benynes a sett boes a-dherag an duwow a arghans hag owr ha prenn; 31ha'n oferysi a esedh yn aga thempel, gans aga dillas skwardys, ha blew aga fenn ha barv treghys dhe-ves, ha travyth war aga fenn. 32I a vedhygel ha garma a-dherag aga duwow kepar dell wra tus orth goel ynkleudhyans rag den marow. 33Ha'n oferysi ynwedh a gemmer rann a dhillas aga duwow dhe dhillasa aga gwragedh ha fleghes. 34Mars usi gwrys dhedha po drog po da, ny yllons y attyli: ny yllons settya myghtern yn-bann na'y worra dhe'n leur. 35Yn kepar maner, ny yllons ri rychys nag arghans: kyn hwrello den ambos dhedha ha ny'n gwith, ny yllons y hwilas dhiworto. 36Ny yllons sawya den dhiworth mernans na delivra an den gwann dhiworth an den krev. 37Ny yllons daswul gwel dhe'n dall, na gweres den neb usi yn ahwer. 38Ny yllons kemmeres truedh a wedhwes, na gul da dhe omdhivas. 39Aga duwow a brenn hag usi gorlownys gans owr ha gans arghans, yw haval dhe veyn dhiworth an menydh: ha'n re neb a's gordh a berth meth. 40Fatell yll den tybi ha leverel aga bos duwow, pan wra an Kaldeanys aga honan aga disenora?\nFollneth Gordhya Idolys\n41Rag pan welons den avlavar na'n jeves kewsel, i a'n dre ha pysi war Bel may kewsso an den, kepar ha pan alla konvedhes. 42Hwath ny yllons konvedhes hemma aga honan, ha'ga gasa; rag ny's teves skians. 43Ha'n benynes gans kerdyn yn aga hyrghynn owth esedha y'n skochfordhow, a lesk talgh rag ynkys; mes mar kwrella onan anedha, hembrenkys dhe-ves gans neb tremenyas, growedha ganso, hi a wra ges a'n venyn rybdhi, drefenn nag o hi mar dennvosek avelli hi hy honan, na ny veu hy hordenn terrys. 44Pypynag yw gwrys ragdha yw fals; ytho fatell yllir tybi po leverel aga bos duwow?\n45Gwrys gans seri prenn hag owroryon yns; ny yllons bos travyth saw unnsel an pyth a vynn an kreftwas aga bos. 46Hag i aga honan neb a's gwrug yn sur ny vywons pur hir; rakhenna fatell yll an taklow gwrys gansa bos duwow? 47Rag i re asas gowyow ha keredhyow rag an re a dheu a-wosa. 48Rag pan dheu bresel po pla warnedha, an oferysi a omgusul war-barth a-dro dhe'n tyller may hallons kudha aga honan ha'ga duwow gansa. 49Ytho prag y fyll tus dhe weles nag yns duwow, rag ny yllons sawya aga honan dhiworth bresel na dhiworth pla? 50Rag pan welir nag yns saw a brenn, ha gorlownys gans arghans hag owr, y fydh konvedhys alemma rag aga bos fals. 51Hag y fydh apert dhe oll an kenedhlow ha'n vyghternedh nag yns duwow, mes ober diwla tus, ha nag eus ober Duw ynna. 52Piw ytho, a yll fyllel dhe wodhvos nag yns duwow?\n53 Rag ny yllons settya myghtern yn-bann y'n tir na ri glaw dhe dus. 54 Ny yllons breusi aga hen aga honan, na delivra den may feu kamm gwrys dhodho; rag ny's teves galloes; i yw kepar ha brini yntra nev ha nor. 55 Pan goedh tan war ji an duwow a brenn, po gorlownys gans owr po gans arghans, aga oferysi a fi dhe'n fo ha skapya; mes an duwow aga honan a vydh kowlleskys kepar ha kebrow. 56Ny yllons sevel orth myghtern vyth po eskerens. Fatell yllir tybi po leverel aga bos duwow?\n57Ny yll duwow a brenn, ha gorlownys gans arghans hag owr, skapya dhiworth naneyl ladron na robbyoryon. 58Aga owr, hag arghans, ha dillas may mons i dillasys ynna, an re neb yw krev a's kemmer ha mones dhe-ves gansa, ha ny yllons gweres aga honan. 59Rakhenna gwell yw bos myghtern neb a dhiskwa y golonnekter, po lester dhe les yn chi, a serv edhomm y berghenn, ages bos an duwow fals ma; gwell hwath bos daras yn chi hag a with saw an taklow usi ynno, ages duwow fals a'n par na; gwell ynwedh koloven a brenn yn palys, ages an duwow fals ma.\n60Rag howl, loer, ha ster, ow terlentri ha dannvenys dhe wul aga gonisyow, yw gostydh. 61Yn kepar maner an lughesenn, pan lughes, yw es dhe weles; hag y'n keth vaner an gwyns a hwyth yn pub bro. 62Ha pan worhemmynn Duw an kommol dhe vones dres an bys oll, i a wra kepar dell yw erghys dhedha. 63Ha'n tan dannvenys a-wartha dhe dhistrui breow ha koesow a wra kepar dell yw erghys dhodho. Mes nyns yw an idolys ma haval dhedha naneyl yn semlans na galloes. 64Rakhenna, ny yll bos naneyl tybys na leverys aga bos duwow, rag ny yllons breusi ken, na gul da dhe dus. 65Ytho rag hwi dhe wodhvos nag yns duwow, na berthewgh own anedha.\n66Rag ny yllons mollethi na benniga myghternedh. 67Ny yllons diskwedhes arwoedhyow y'n nevow yn mysk an kenedhlow, na splanna kepar ha'n howl, na ri golow kepar ha'n loer. 68An bestes yw gwell agessa; rag i a yll fia yn-dann woskes, ha gweres aga honan. 69Ytho nyns yw apert dhyn kammenn aga bos duwow; rakhenna na berthewgh own anedha.\n70Rag kepar ha boekka yn lowarth kukumbrow na with travyth, yndella yw aga duwow a brenn, gorlownys gans owr hag arghans. 71Y'n keth vaner aga duwow a brenn, gorlownys gans arghans hag owr, yw haval dhe spernenn yn lowarth, mayth esedh pub ydhyn warnedhi; ynwedh haval yw dhe gorf marow tewlys y'n tewlder. 72Ha hwi a woer nag yns duwow dre an purpur ha'n sendal splann ow pedri warnedha; hag i aga honan wortiwedh a vydh dybrys, hag a vydh mewl y'n tir. 73Gwell rakhenna yw den gwiryon na'n jeves idolys vyth, rag ev a vydh pell a-dhiworth mewl.


Cesiom - Wikipedia\nbagas 1, period 6, alkan lisliwennek\nElven gymyk yw cesiom, niver 55 y'n Vosen Beriodek. Y furvell gymyk yw Cs. An hanow a dheu dhyworth an ger Latin caesius, ow styrya glaswynn, drefen liw y flamm. Nyns yw cesiom dhe les an korf denel.\nDiskudhys veu cesiom yn 1860 yn Heidelberg yn Almayn. Gwrys veu an ober gans Robert Bunsen (1811-1899), a dhevisas an losker Bunsen, ha Gustav Kirchoff (1824-1887), gans bryjyon 30,000 liter a dhowr moon.\nAskorrys yw 20 tunnas a cesiom yn unnik pub bledhen, gan an moyha rann ow tos dhyworth Kanada. Usys yw avel katalydh, dhe wul gweder optykal, ha dhe wul klockow atomek. Droglammow nuklerek hag arvow nuklerek re livras isotopow radyoweythresek dhe'n ayrgylgh. An cesiom-137 livrys gans droglamm Chernobyl eth dres [Europa]] West oll, owth effeythi bargennyow tir deves yn Alban ha Kembra.\nPoos atomek cesiom yw 132.91 ha'y boynt teudhi yw 28°C ha'y boynt bryjyon yw 679°C. Y dhosedh yw 1.9kg an liter. Alkan medhel, golow, liw owr yw. Cesiom a dhasober gans dowr yn fest garow. Usys yw 'herdhyoryon' (thrusters) cesiom dhe lywya lorellow.\nFlamm glaswynn cesiom\nGwydhyow a effeythyow droglamm Chernobyl dres Europa https://www.youtube.com/watch?v=mqu_l29WioM\nDiwettha golegyans an folen ma a veu an 6 Metheven 2022, dhe 17:22.


Sywyansow Hwithrans - Konsel Kernow\nSywyansow Hwithrans /\nOttomma'n sewyansow a hwithrans yw gwrys a-dro dhe studh lemmyn a’n yeth Kernewek.\nDres lies bledhen re glewsyn profys lies myns dyffrans a gewsoryon hag a dhevnydhyoryon a Gernewek, byttegyns re beu boghes a gedhlow may hyllir selya warnedha an dismygrivow.\nRag may hyllyn towlenna yn effeythus rag an termyn a-dheu ha musura avonsyans, y prederis y vos posek ni dhe gonvedhes, gwella gyllyn, an pyth yw an savla hedhyw.\nRag an reson an, Keskowethyans an Taves Kernewek a dhallethas govynnek yn 2007 gans medrans dhe gavos pubhuni neb a wrug godhvos po usya tamm Kernewek. Tybyans o dhe nowydhhe an rivow y’n termyn a-dheu rag sewya an avonsyans.\nFormow an govynnek o dielvennys gans den skiansek anserghek hag yma an derivas a-woles.\nNy yll govynnek a’n par ma bos olldhalghus po kewar yn tien, drefen y vos selys war omassayans ha war gomendyans ha war argemynnyans dhe dhrehedhes an dus nag yw kelmys dhe vagasow po synsys yn selyow-manylyon. Surredi, nyns usi pubhuni neb a wor tamm a Gernewek ynno. Byttegyns, dhe’n lyha y re dhyn skeusen well a-dro dhe studh an yeth ages kyns hag y hwra gweres gans towlenna y’n termyn a dheu.\nDerivas Govynnek an Taves Kernewek\nHemm yw derivas an studhyans akademek anserghek a Gernewek, hag a veu komposys a-barth Sodhva Wovernans an Soth West (SWSW).\nAn hwithrans a veu komposys gans Ken McKinnon yntra mis Genver ha mis Meurth 2000.\nDerivas Studhyans Anserghek\nYn mis Du 2013 yth esa govynador berr synsys rag diskudha omdhalghow a-dro dhe’n taves Kernewek.\nDerivas Arhwithrans Omdhalgh\nYn mis Du 2013 yth esa govynnader berr synsys adro dhe bobel usi ow kul devnydh dhe dhrehevel war agan poll diwettha yn 2007. Y hyllir redya an derivas omma.\nDerivas Arhwithrans Usyer


Luk 14 (ABK) - Bible Society\nYaghhe Den dhodho Kleves Dowr\n1Ena ev eth yn chi onan a'n benn-fariseow y'n sabot rag dybri bara, hag yth esons orth y aspia gluw. 2Hag otta, a-ragdho yth esa den grevys gans kleves dowr. 3Ha Yesu, ow korthybi, a gewsis dhe'n laghysi ha dhe'n Fariseow, ow leverel, ‘Yw lafyl yaghhe y'n sabot, po a nyns yw?’ 4Mes i a dewis. Ytho ev a'n kemmeras, ha'y yaghhe, ha'y dhannvon dhe-ves. 5Hag ev a leveris dhedha, ‘Py den eus ahanowgh, mar koedh mab14:5 mab: War-lergh re a'n dornskrifow asen. po ojyon yn puth, na wra y denna yn-mes hware yn dydh sabot?’ 6Ha ny wodhvons gorthybi erbynn henna.\nDyskans dhe Westoryon ha dhe Ost\n7Hag ev a gewsis parabolenn dhe'n westoryon re bia gelwys, pan verkyas fatell dhewisens an kynsa tylleryow, ha leverel dhedha, 8‘Pan vi gelwys gans nebonan dhe dhemmedhyans, na esedh y'n kynsa tyller, rag own den moy enorys agesos dhe vos gelwys ganso, 9ha neb a'gas gelwis agas dew a lever dhis, “Doro an tyller dhe'n den ma”, hag ena ty a gans ankombrynsi dhe gemmeres an tyller isella. 10Mes pan vi gelwys, ke dhe esedha y'n tyller isella, rag may lavarro dhis neb a'th elwis, “Koweth, gwra mos yn-bann dhe dyller ughella”; ena y fydh dhis bri a-rag oll an dus yw esedhys genes. 11Rag peub neb a omughelha a vydh dres isel, ha neb a omiselha a vydh ughelhes.’\n12Ena yn-medh ev dhe'n den a wrussa y elwel, ‘Pan rylli li po koen, na wra gelwel dha gowetha na'th vreder na'th neskerens na'th kentrevogyon rych, rag own i dhe'th elwel arta, hag y fydh dhis attal. 13Mes pan wredh kevewi, galw an voghosogyon, an evredhyon, an gloppogyon, an dhellyon; 14ha gwynnvys ty a vydh, rag ny yllons ri attal dhis; rag attal a vydh res dhis yn dasserghyans an re wiryon.’\nParabolenn an Kevewi Bras\n15Onan a'n dus esedhys ganso, pan glewas henna, a leveris dhodho, ‘Gwynnvys neb a dheppro bara yn gwlaskor Duw.’ 16Hag ev a leveris dhodho, ‘Unn den a wrug kevewi bras, hag ev a elwis lies dhodho. 17Ha dhe eur an kevewi, ev a dhannvonas y gethwas dhe leverel dhe'n re a via gelwys, “Dewgh, rag pup-tra yw parys.” 18Mes i oll a dhallathas omaskusya, onan hag onan. Yn-medh an kynsa dhodho, “My re brenas bargen-tir ha res yw my dhe vos dhe-ves dh'y weles; my a'th pys, gwra ow synsi askusys.” 19Hag yn-medh den arall, “My re brenas pymp yew oghen hag yth av dh'aga frevi; my a'th pys, gwra ow synsi askusys.” 20Hag yn-medh den arall, “My re dhemmedhis benyn, ha rakhenna ny allav dos.” 21Ha'n kethwas a dheuth dhe dherivas henna orth y vester. Ena mester an chi a sorras, hag yn-medh ev dh'y was, “Ke dhe-ves skon dhe'n plenys ha dhe'n stretys y'n sita ha doro omma an voghosogyon, ha'n evredhyon, ha'n dhellyon ha'n gloppogyon.” 22Ha'n gwas a leveris, “Mester, re beu gwrys dell erghsys, hag yma hwath spas.” 23Ena yn-medh an mester dhe'n kethwas, “Ke dhe-ves bys y'n fordhow ha'n keow ha'ga honstryna dhe dhos a-ji, rag may fo ow chi lenwys. 24Rag my a lever dhywgh, ny wra nagonan a'n wer na a veu gelwys tastya a'm kevewi.” ’\nAn Kost a Vos Dyskybel\n25Mes yth esa routhow bras ow mos ganso, hag ev a dreylyas ha leverel dhedha, 26‘Mar teu nebonan dhymm heb kasa y das ha'y vamm ha'y fleghes ha'y vreder ha'y hwerydh, hag ynwedh y vewnans y honan, ny yll bos ow dyskybel. 27Ha denvyth neb na dhokko y grows y honan ha dos war ow lergh, ny yll bos ow dyskybel. 28Rag piw ahanowgh, ow mynnes drehevel tour, ny wra esedha kyns oll ha rekna an kost, rag gweles mars eus ganso lowr dh'y gowlwul? 29Ken, wosa ev dhe worra an sel ha bos heb an galloes dhe worfenna, peub a'n gwel a dhalleth y skornya, 30ow leverel, “An den ma a dhallathas drehevel, mes ny allas gorfenna.” 31Po py myghtern, ow mos dhe omladh yn kas erbynn myghtern arall, ny wra esedha kyns oll hag omgusulya mar kyll ev gans deg mil mos erbynn neb a dheu er y bynn gans ugens mil? 32Poken, hag ev hwath pell, ev a dhannvon kannasedh ow hwilas ambosow kres. 33Yndella ytho, peub ahanowgh neb na hepkorro oll y bythow ny yll bos ow dyskybel.\nHoelan heb Blas\nMat 5:13; Mark 9:50\n34‘Hoelan yw da; mes mar kollas an hoelan y vlas, gans pandra y fydh ev sawrys? 35Nyns yw 'vas naneyl dhe'n dor na dhe'n deylek; i a'n tewl dhe-ves. Neb a'n jevo diwskovarn dhe glewes, ev klewes.’


Compare Bible readings for 1 Kroniklys 15 in the ABK and the BCN - Bible Society\n1 Kroniklys15 ABK\nAn Argh yw Dres dhe Yerusalem\n1Ev a dhrehevis chiow ragdho y honan yn sita Davydh, hag ev a dharbaris tyller dhe argh Duw ha lesa tylda rygdhi. 2Ena Davydh a leveris, ‘Ny yll nagonan doen argh Duw marnas an Levysi, rag an ARLOEDH a's dewisas dhe dhoen argh an ARLOEDH ha dhe venystra dhodho bys vykken.’ 3Davydh a guntellas oll Ysrael yn Yerusalem dhe dhoen argh an ARLOEDH yn-bann dh'y thyller re dharbarsa ev dhedhi. 4Davydh a guntellas war-barth mebyon Aron ha'n Levysi: 5a vebyon Kohath, Uriel an pennsevik, ha'y vreder kans hag ugens; 6a vebyon Merari, Asaya an pennsevik, ha'y vreder dew kans hag ugens; 7a vebyon Gershom, Yoel an pennsevik, ha'y vreder kans ha deg warn ugens; 8a vebyon Elisafan, Shemaia an pennsevik ha'y vreder dew kans; 9a vebyon Hebron, Eliel an pennsevik, ha'y vreder peswar ugens; 10a vebyon Uzziel, Amminadab an pennsevik, ha'y vreder kans ha dewdhek.\n11Davydh a elwis an oferysi Sadok hag Abiathar, ha'n Levysi Uriel, Asaya, Yoel, Shemaia, Eliel, hag Amminadab, 12ha leverel dhedha, ‘Hwi yw pennow teyluyow an Levysi; sakrewgh agas honan, hwi ha'gas breder, may tryllowgh yn-bann argh an ARLOEDH, Duw Ysrael, dhe'n tyller re dharbaris vy dhedhi. 13Drefenn na's dugowgh hwi an kynsa prys, an ARLOEDH agan Duw a dardhas warnan, drefenn na hwilsyn dhiworto y'n vaner ordenys.’ 14Ytho an oferysi ha'n Levysi a sakras aga honan rag dri yn-bann argh an ARLOEDH, Duw Ysrael. 15Ha'n Levysi a dhug argh Duw war aga diwskoedh gans an gwelynni, dell arghsa Moyses war-lergh ger an ARLOEDH.\n16Davydh a erghis dhe ledyoryon an Levysi apoyntya aga breder avel kanoryon gans daffar menestrouthi, sowtris, telynnow ha symbalys, ow trehevel son lowena. 17Ytho an Levysi a apoyntyas Heman mab Yoel; ha dhiworth y vreder, Asaf mab Berekia; hag a vebyon Merari aga breder, Ethan mab Kushaya; 18ha gansa aga breder a'n nessa ordyr, Zekaria, Ben, Yaaziel, Shemiramoth, Yehiel, Unni, Eliab, Benaya, Maaseya, Mattithia, Elifelehu ha Mikneya, ha'n borthoryon Obed-edom ha Yeiel. 19An ganoryon, Heman, Asaf hag Ethan a vedha ow seni gans symbalys a vrons; 20Zekaria, Aziel, Shemiramoth, Yehiel, Unni, Eliab, Maaseya ha Benaya ow seni telynnow war-lergh Alamoth; 21ha Mattithia, Elifelehu, Mikneya, Obed-edom, Yeiel hag Azaria ow seni sowtris war-lergh Sheminith. 22Kenania, pennkenyas an Levysi, a veu yn charj a'n kana, rag ev dhe vos skentel. 23Berekia hag Elkana a vedha porthoryon rag an argh. 24Shebania, Yoshafat, Nethanel, Amasay, Zekaria, Benaya, hag Eliezer, an oferysi, a vedha ow hwytha an hirgern a-dherag argh Duw. Obed-edom ha Yehia ynwedh a vedha porthoryon rag an argh.\n25Ena Davydh ha henavogyon Ysrael, ha kaptenyon an milyow, eth dhe dhri yn-bann argh kevambos an ARLOEDH dhiworth chi Obed-edom gans lowena. 26Rag Duw dhe weres an Levysi neb a dhug argh kevambos an ARLOEDH, i a sakrifias seyth tarow ha seyth hordh. 27Davydh a veu gwiskys yn goen a sendal, dell o ynwedh oll an Levysi neb a dhug an argh, ha'n ganoryon, ha'n pennkenyas Kenania a'n jevo charj a'n ganoryon. Davydh ynwedh a wiskas efod lien. 28Oll Ysrael a dhros yn-bann argh kevambos an ARLOEDH gans garmow, gans son korn, hirgern ha symbalys. 29Pan dheuth argh kevambos an ARLOEDH a-ji dhe sita Davydh, Mikal myrgh Sowl a viras der an fenester, ha gweles myghtern Davydh ow tonsya hag ow lowenhe; ha hi a'n dispresyas yn hy holonn.


Eksodus 38 (ABK) - Bible Society\nEksodus 38 ABK\nAlter an Offrynnow Leskys\n1Ev a wrug an alter a offrynnow leskys ynwedh a brenn shittim; pymp kevelin o hy hys ha pymp kevelin hy les; pedrek o, ha tri hevelin o hy ughelder. 2Ev a wrug kern dhedhi dh'y feder kornell; hy hern o a unn rann gensi, hag ev a's gorlownyas gans brons. 3Hag ev a wrug toulow oll an alter, an pottow, an reuvow, an bollow, an kigveryow ha'n padellow-tan: oll an daffar ev a wrug a vrons. 4Hag ev a wrug dhe'n alter rastell, roesweyth a vrons, yn-dann hy amal, owth ystynn hanter-fordh war-nans. 5Ev a deudhis peder lagasenn dhe beder kornell an rastell vrons avel synsellow an gwelynni. 6Ev a wrug an gwelynni a brenn shittim ha'ga gorlownya gans brons. 7Hag ev a worras an gwelynni der an lagasennow war denwennow an alter, dh'y doen gansa; ev a wrug an alter kow, gans estyll.\n8Hag ev a wrug an wolghell a vrons ha'y sel a vrons, dhiworth gwedrow an benynes a venystra orth daras tylda an kuntelles.\n9Hag ev a wrug an klos; rag an barth dhyghow kroglennow an klos o a sendal plethys, kans kevelin; 10aga holovenyow o ugens ha'ga krawyow ugens, a vrons, mes higennow an peulveyn ha'ga bondow o a arghans. 11Ha dhe'n barth kledh kans kevelin, aga holovenyow ugens, aga krawyow ugens, a vrons, mes higennow an kolovenyow ha'ga bondow o a arghans. 12Ha dhe denewen an howlsedhes yth esa kroglennow a hanter-kans kevelin, aga holovenyow deg, ha'ga krawyow deg; higennow an kolovenyow ha'ga bondow o a arghans. 13Ha war denewen an est war-tu ha'n howldrehevel, hanter-kans kevelin. 14Kroglennow unn tenewen an yet o pymthek kevelin, gans teyr holoven ha tri kraw. 15Hag yndella dhe denewen arall yet an klos; dhe'n dhorn ma ha'n dhorn na yth esa kroglennow a bymthek kevelin, gans teyr holoven ha tri kraw. 16Ha'n kroglennow a-dro dhe'n klos o gwrys a sendal plethys. 17Ha krawyow an kolovenyow o a vrons, mes higennow an kolovenyow ha'ga bondow o a arghans; gorlownyans aga fenn-kolovenyow o a arghans ynwedh, hag oll kolovenyow an klos a'n jevo bondow a arghans. 18Ha kroglenn porth an klos a veu brosweyth yn pann glas ha purpur ha kogh ha sendal plethys; an hys o ugens kevelin, ha'n ughelder o pymp kevelin y'n les, herwydh kroglennow an klos. 19Ha'ga holovenyow o peswar; aga feswar kraw o a vrons, aga higennow a arghans, ha gorlownyans aga fenn-kolovenyow ha'ga bondow a arghans. 20Hag ebilyer oll an tabernakel ha rag an klos a-dro o a vrons.\nMyns an Owr, Arghans ha Brons yn Gwrians an Tabernakel\n21Homm yw rol taklow an tabernakel, tabernakel an dustuni, dell vons reknys orth gorhemmynn Moyses, rag ober an Levysi yn-dann gevarwoedhyans Ithamar mab Aron an oferyas. 22Besalel mab Uri, mab Hur, a loeth Yuda, a wrug pup-tra a worhemmynnis an ARLOEDH dhe Moyses; 23ha ganso yth esa Oholiab mab Ahisamak, a loeth Dan, kreftweyther ha desinor ha brosyer yn pann glas ha purpur ha kogh ha sendal.\n24Hag oll an owr a veu devnydhys y'n ober, yn gwrians oll an sentri, owr an offrynn, o naw talent warn ugens ha seyth kans ha deg shekel warn ugens, war-lergh shekel an sentri. 25Hag arghans tus an kuntelles a veu niverys o kans talent ha mil seyth kans pymthek shekel ha tri-ugens, war-lergh shekel an sentri: 26beka pub penn (henn yw hanter shekel, war-lergh shekel an sentri), rag pubonan a veu reknys y'n niveryans, a ugens bloedh ha moy, rag hwegh kans ha tri mil, pymp kans den ha hanter-kans. 27An kans talent arghans o rag teudhi krawyow an sentri ha krawyow an vayl; kans kraw rag kans talent, unn talent rag unn kraw. 28Hag a'n mil seyth kans pymthek shekel ha tri-ugens ev a wrug higennow rag an kolovenyow, ha gorlownya aga fenn-kolovenyow ha gul dhedha bondow. 29Ha'n brons a veu res o deg talent ha tri-ugens, ha dew vil ha peswar kans shekel; 30ganso y hwrug krawyow daras tylda an kuntelles, an alter vrons ha'n rastell vrons rygdhi ha toulow oll an alter, 31krawyow an klos a-derdro, oll ebilyer an tabernakel, hag oll ebilyer an klos a-derdro.


An Wreg Yonk Gwynn hy Blew - lovinglivingcornish\nAn Wreg Yonk Gwynn hy Blew\nA.S.D. Smith ‘Caradar’\nWith thanks to Nicholas Williams for his own work editing this story, which can be found in A.S.D. Smith (Caradar) Wedhlow Kernowek (Evertype 2010)\nThe story was first published as part of the collection Nebes Whedhlow Berr in 1948. Our principal historical source for Cornish prose is John Tregear’s translation of Bonner’s Homilies, which was only discovered in 1949. Caradar’s prose is therefore based on the earlier verse texts, and at times it strays from the criteria for ordinary prose in traditional Cornish that we would normally apply today. Scholars of revived Cornish will prefer to read what Caradar originally wrote. This edited version of the story is specifically for today’s learners of the language. Caradar’s individual style is preserved. But words and verb-forms nowadays considered to be exclusively high diction have been replaced. And a few substitutions have been made for lexical items no longer used in revived traditional prose, or only used with a different sense-range.\nOnen a’m gwella cothmans yw Jack Hartland, yw lemmyn Esel an Seneth rag M ...\nNans yw nebes bledhynnyow, ow whel a’m kemeras dhe wlasow tramor, hag ena y feuma teyr bledhen. Whegh mis kyns dyweth an termyn-na my a dhegemeras lyther dhyworth Jack, ow leverel ev dhe vos demedhys hag owth inia warnaf may teffen dhe driga seythen ganso ev ha’y wreg yonk pàn ven vy dewhelys tre.\n“Ty a’fÿdh pyskessa dâ omma,” yn medh ev, “ha dâ vÿdh gans Joan dha wolcùmma.” Ev a ros descrevyans bew a Joan y wreg, hag yth o splann dhe weles bos an eyl ow cara y gela yn town.\nWarlergh an whegh mis my êth tre, ha scon wosa henna my a gafas ow honen i’n train ow tothya tro ha’n dreveglos pell mayth o trigys an dhew.\nNefra ny allaf ankevy an loos a’m kemeras dhe’n kensa vu a’m beu a Joan. Benyn yonk kynth o hy, teg hy fâss ha’y form, hy a’s teva blew maga whynn avell ergh. Bytegyns, warlergh an pÿth a scrifas Jack dhymm, whegh mis kyns, hy blew o gellrudh!\nAn nos-na, pàn o Jack ha my esedhys orth an tan i’n lyverva, ha Joan gyllys dhe’n gwely, yn medh Jack desempys: “Marth yw genes, heb mar, cafos ow gwreg mar wynn hy blew? Bytegyns indella hy ny veu a’y oos,” ha miras pell orth an tan ev a wrug, sad y dhewlagas, kepar ha pàn wrella perthy cov a neppyth trist. Ena yn medh ev: “Own y feu, a drailyas hy blew yn whynn.”\nMy a’m beu nebes caletter ow tesmygy fatell ylly henna bos, ha’n dhew-na mar hudhyk warbarth.\nJack a welas an govynadow in ow fâss, hag yn medh ev: “My a vynn leverel dhis oll an câss, mès awos Duw, bÿdh war, my a’th pÿs, na vennes leverel ger a’n dra dhedhy hy.” Wosa my dhe dhedhewy gwil warlergh y vodh, yth êth Jack wàr rag indelma:\n“Dell wodhes, Joan ha my a wrug demedhy nans yw whegh mis. Onen a’gan cothmans, cuv y gnas, hag a veu mes a dre i’n termyn-na, a brofyas dhyn y jy rag may hallen spêna agan mis mel in cosoleth. Yn tâ my a berth cov a’n jÿdh may whrussyn mos dy. Dhyn ny yth o an chy pÿth adhevîs, ow sevel dell esa in cres an pow, ha’n ryver ow resek i’gan ogas, Gwithyades an chy o benyn hanter-cans bloodh, Mêstres Webber orth hy hanow, onest hy semlant neb a wrug agan metya orth an daras. Hy a gemeras Joan adhewhans in dann hy askel hag a dhysqwedhas an chy dhedhy, ha my êth dhe wandra adro dhe’n lowarth, o onen teg ha leun a flourys. Pàn dhewhelys dhe’n chy, yth o an tê parys, ha Mêstres Webber o gyllys wàr dhelergh dhe’n gegyn.\n“Yn medh Joan in unn wherthyn: ‘Esta ow cresy in secùnd syght, Jack? Mêstres Webber re beu ow clappya a ‘neppyth’ a dal wharvos i’n chy-ma. ‘Ordenys yw gans nev,’ dell lever hy. Bytegyns hy ny wor màn pandra vÿdh an ‘neppyth’-na.’\n“‘Na ny worama namoy,’ my a worthebys, ‘marnas hy a vo nebes clâv hag in otham a vedhegieth.’\n“Tremena a wrug an dedhyow. Ny a’s spênas in pyskessa ha kerdhes i’n pow adro. Bytegyns yth esa neppyth ow posa wàr vrÿs Joan, dhymm dell hevelly, rag my dhe weles golok brederus in hy dewlagas traweythyow.\n“Unn jÿdh, ha ny owth esedha ryb an ryver, my a wovynnas orty: ‘Pandra wher dhis, ow melder, ha ty ow tewel mar bell?’\n“Ow predery yth esen a’n pÿth a leverys Mêstres Webber dhymm hedhyw vyttyn,” yn medh hy.\n“‘Pÿth a veu henna?’\n“‘Hy a leverys neb mollath dhe godha wàr an chy-ma, ha hy a’m pesys mayth ellen in kerdh adermyn. ‘My ny allaf diank a’m tenkys,’ yn medh hy, ‘henna yw ordenys gans nev. Mès ny res dhywgh why hy godhevel genef vy.’ Neppyth a’n keth sort-na hy re leverys lies treveth kyns, mès i’n tor’-ma scruth own a’s kemeras, mayth esa hy ow crena.’\n“Abàn esa ow gwreg ow côwsel indella, my a whilas gwella hy cher, ow tysqwedhes gockyneth an dra in unn wherthyn. Hag ena ny a gowsas a neppyth aral.\n“Nebes dedhyow wosa henna y feu res dhymm collenwel an dedhewadow a via gwrÿs genef nebes mîsyow kyns, ha mos dhe ves rag arethya dhe gùntellyans a dus in ow randir a’n pow mayth en vy Esel an Seneth ragtho. Ow gwreg ny vynna my dhe vos, mès fatell yllyn y woheles ny wodhyen, ha my a wrug oll myns a yllyn rag hy hebaskhe. My a dhedhewys dewheles an keth nos-na, mar dhewedhes kyn fe an eur, ha res o dhedhy bos pÿs dâ a’n ambos-na. Edrek a’m bÿdh bys venary na wrug avy gortos tre an nos-na.”\nOw hothman a worras y dhorn wàr y lagasow, kepar ha pàn vynna cudha neb tra anwhek, kyns ès côwsel arta:\n“Ty a yll convedhes nag esen vy ena ow honen, indella ny worama leverel poran pandra wharva. Bytegyns y hyller gorra an tymmyn warbarth ha lenwel an aswiow o gesys gans ow gwreg in hy derivadow a’n dra, môvys dell o hy ha hanter-marow gans euth.\n“My êth dhe ves yn scon wosa hanter-dÿdh, ha Joan êth genef bys in gorsaf an hens horn. Wosa an train dhe’m kemeres in mes a’y gwel, hy a dhewhelys dhe dre, mar calla gweres Mêstres Webber ow qwil whel an chy. Honna a’s teva marth a weles bos Joan dewhelys, ow tyby hy dhe vos gyllys in kerdh genef vy.\n“Mêstres Webber a hevelly bos isel hy spyrys, owth hanasa yn fenowgh, ha wàr an dyweth ny ylly Joan y wodhaf na fella, ha hy a leverys: ‘Pandra wher dhis, Mêstres Webber ger? Kemmer colon! Gwella dha jer! Osta clâv, martesen? Lavar dhymm.’\n“Mêstres Webber a viras orty pell heb côwsel. Ena yn medh hy in unn hanasa yn town: ‘My a’gas gwarnyas, hag yma an termyn devedhys, dell yma own dhymm. Ot! yma an ùncothfos ow nessa, dell esof owth omglôwes in ow eskern. Nefra ny welaf dÿdh aral ow tardha.’\n“Yth o drog gans Joan hy clôwes, ha hy êth i’n lowarth rag scrifa lytherow, ha Mêstres Webber a dhros an tê dhedhy i’n lowarth. Wosa tê, Joan a assayas redya lyver, bytegyns hy ny’s teva whans a redya nag a wil tra vÿth. Neb sqwîthter o devedhys dresty. Hy a leverys ‘Nos dâ’ dhe Vêstres Webber, neb o esedhys syger i’n gegyn, hag êth avarr dhe’n gwely.\n“Scon hy a gùscas.\n“Neb son a’s dyfunas. Hanter-dyfun, hanter in cùsk dell o, hy a dyby bos Mêstres Webber whath i’n gegyn. Hy a viras orth hy euryor: hanter wosa onen! Pandra ylly an venyn gwil i’n gegyn in cres an nos? Hy a vynna poran sevel ha mos dhe weles, pàn glôwas son treys owth eskyna an grîsys: son nebonen possa wàr y dreys ages Mêstres Webber. Ow crena rag ewn euth, heb gwaya màn, hy a woslowy orth an treys-na ow nessa. Ha hy hanter a’y eseth, hanter a’y groweth i’n gwely – ha’y dewlagas stag wàr dharas an chambour, hy a glôwas nebonen ow tava dorn an daras, kefrÿs son omgows ha wherthyn isel. Ena dorn an daras a veu trailys ha nebes ha nebes an daras êth yn egerys, ha neb den a dheuth aberveth, hag ev ow clappya orto y honen ha wherthyn yn isel in y vriansen, uthyk y glôwes.\n“Namna wrug Joan scrîja, bytegyns neppyth a wrug hy lettya ha hy a dewys, hag indella hy a sawyas hy bêwnans, nyns eus dowt i’n bÿs. Miras orth an tarosvan hy a wrug ha’y dewlagas alês.\n“Henna a gerdhas tro ha’n tan hag esedha in cader ha’y geyn tro ha Joan, an eyl torn ow clappya orto y honen, tres aral ow wherthyn yn isel in y vriansen, kepar ha pàn ve neppyth orth y dhydhana meur. Inter y dhêwla ev a sensy neb pùsorn gans meur rach. Lemmyn ev a worras an pùsorn wàr y dhêwlin hag a dhalathas y dava, in unn glappya ha wherthyn yn isel kepar ha kyns. Heb fysky màn, ev a dhalathas dysmailya an gweth esa adro dhodho. Ena adhesempys neppyth poos, rônd, a wrug diank in mes a’y avel ev ha rolya wàr an leurlen yn splann dhe weles.\n“An dra-na o penn Mêstres Webber.\n“Scrîja a wrug Joan i’n tor’-ma, ha wàr unn lamm hy a savas ha mos avell seth dre an daras ha fia dhe’n fo mes a’y skians an grîsys wàr nans hag aberth i’n parleth, mar calla diank dre an fenester. Kyns hy dhe hedhes an fenester, honna a veu herdhys yn egerys gans nebonen a’n tu avês, ha Joan a godhas inter an brehow a nebes tus esa ow sevel ena. Re erel a wrug settya dalhen i’n den muscok ha’y hùmbrank in kerdh.\n“Nyns o pell wosa henna may whrug avy hedhes an chy,” yn medh Jack. “Yth esa Joan a’y groweth wàr an sôfa, ha medhek ow menystra dhedhy. Ganso yth esa gwithyas an foljy may teuth an muscok anodho. Yn medh an gwithyas: “Kettel wodhyen bos dienkys an muscok-na, ny a dheuth omma desempys, rag i’n keth chy-ma ev a ladhas y wreg y honen deg bledhen alemma, ow trehy hy fenn.\n“Nebes wosa henna Joan a veu kemerys fest yn clâv gans terthen an empynnyon, ha treynya pell a wrug an venyn vohosak inter bew ha marow. Pàn dheuth dh’y ewn skians arta, ny wodhya hy tra vÿth a’n wharvedhyans uthyk-na. Dre vercy Duw, yth esa gwagla in hy hov dres an termyn-na.\n“Mès hy blew êth yn whynn avell ergh.”\na’n tu avês phr outside\na dal verb phr + verb-noun is bound to\nan eyl torn ... tres aral phr now ... now ...\naswy f aswiow gap\nawo·s Duw interj for God’s sake\nbys venary phr for ever\ncader f caderyow chair\ndedhewadow m promise\ndescrevyans m description\ndhe dre phr = [to] home\nfoljy m foljiow madhouse\ngavel f gavelyow grip\ngloos f glosow pain\ngris m grîsys stair\ngwagla m gwagleow empty space, void\ngwella v improve\ngwithyades an chy phr the housekeeper (female)\nhebaskhe· v calm, mollify\nhedhyw vyttyn phr this morning\nhudhyk adj merry, happy\nly·verva f lyvervaow library\nmes a dre phr away from home\nmes a’y skians phr out of one's wits\nmuscok m muscogyon madman\nnessa v approach, draw near\nomgows m talking to oneself\nparleth m parledhow parlour\nsôfa m sôfas sofa\ntardha v break (day)\ntenkys f fate, destiny\nterthen an empynnyon phr brain fever\ntothya v speed\n(Caradar wrote spêdya, which nowadays rather means 'succeed’)\ntre adv [at] home\ntrehy penn phr behead\ntreynya v linger\ntriga v stay\nùncothfos m unknown thing, vague premonition\nwharvedhyans m happening(s), event(s)\nwherthyn in y vriansen phr chuckle


Compare Bible readings for Marc 2 in the ABK and the ESV - Bible Society\n1Hag arta ev a entras dhe Kapernaum wosa nebes dydhyow; ha klewys veu, ev dhe vos y'n chi. 2Ha hware2:2 War-lergh re a'n dornskrifow, nyns usi omma an ger hware. lies a omguntellas war-barth, ma nag esa na fella le ragdha, na hwath a-dro dhe'n daras; hag yth esa ow pregoth dhedha an ger. 3Hag y teuthons ow tri dhodho unn palsi, degys gans peswar den. 4Ha pan na yllens dos nes dhodho drefenn an routh, i a dhistias an to mayth esa; ha wosa i dhe derri dredho, i a dhellos dhe'n leur an gravath may hwrowedhi an palsi. 5Ha Yesu pan welas aga fydh, a leveris dhe'n palsi, ‘Mab, gevys yw dha beghosow.’ 6Mes yth esa re a'n skribys esedhys ena, hag ow resna yn aga holonn, 7‘Prag y kews an den ma yndella? Blasfemi a wra; piw a yll gava peghosow saw unnsel Duw?’ 8Ha desempis Yesu pan aswonnis yn y spyrys aga bos ow resna yndella yntredha aga honan, a leveris dhedha, ‘Prag y resnowgh hwi an taklow ma yn agas kolonn? 9Pyneyl yw esya, leverel dhe'n palsi “Gevys yw dha beghosow”, po leverel, “Sav, ha kemmer dha weli yn-bann ha kerdh”? 10Mes may hyllowgh godhvos bos dhe Vab an den galloes dhe ava peghosow war an bys’ (ev a lever dhe'n palsi) 11‘my a lever dhis, sav, ha kemmer dha weli yn-bann, ha ke dhe'th chi.’ 12Hag ev a sevis, hag ow kemmeres an gweli yn-bann a-dhesempis, ev eth yn-mes dherag a-wel anedha i oll, mayth esa marth dhedha i oll, ow kordhya Duw, ha leverel, ‘Bythkweth ny welsyn travyth a'n par ma.’\n13Hag ev eth yn-mes arta ryb an mor; hag oll an routh a dheuth dhodho, hag ev a's dyskas. 14Hag ow tremena, ev a welas Levi mab Alfeus esedhys orth an dollva, hag yn-medh ev dhodho, ‘Hol vy.’ Hag ev a sevis yn-bann ha'y holya.\n15Ha pan o esedhys orth an voes yn y ji, lies toller ha peghador ynwedh o esedhys war-barth gans Yesu ha'y dhyskyblon; rag yth esa kals anedha, hag i a'n holya.2:15 i a'n holya: War-lergh re a'n dornskrifow i a'n holyas. 16Ha pan y'n gwelsons ow tybri gans peghadoryon ha tolloryon, yn-medh an skribys ha'n Fariseow2:16 an skribys ha'n Fariseow: War-lergh re a'n dornskrifow an skribys neb o Fariseow. dh'y dhyskyblon, ‘Prag ymava ow tybri hag eva gans tolloryon ha peghadoryon?’ 17Ha Yesu, pan glewas henna, a leveris dhedha, ‘Dhe'n re yw yagh nyns eus edhomm a vedhek, mes dhe'n re yw klav; nyns o'ma devedhys rag gelwel an re wiryon, mes peghadoryon.’\n18Hag yth esa dyskyblon Yowann ha'n Fariseow ow kul penys owth hepkorr dybri; hag y teuthons ha leverel dhodho, ‘Prag y hwra dyskyblon Yowann ha dyskyblon an Fariseow penys, ha'th dyskyblon jy ny wrons penys?’ 19Ha Yesu a leveris dhedha, ‘A yll kowetha an gour pries gul penys, hedre vo an gour pries gansa? Hedre vo an gour pries gansa, ny yllons gul penys. 20Mes an dydhyow a dheu may fydh an gour pries kemmerys a-dhiworta, hag ena i a wra penys y'n jydh na.\n21‘Ny wra denvyth gwrias darn a bann nowydh2:21 nowydh: Greka antroghys. war wisk koth; poken an darn a denn a-dhiworto, an nowydh a-dhiworth an koth, ha'n skward a vydh gweth. 22Ha ny wra denvyth gorra gwin nowydh yn gwingreghyn koth; poken an gwin nowydh a derr an kreghyn, ha'n gwin ha'n kreghyn a vydh diswrys; mes gwin nowydh a dal bos gorrys yn kreghyn nowydh.’\n23Hag y hwarva, y tremenas ev der an ysegi y'n sabot; ha'y dhyskyblon a dhallathas gul troe'lergh,2:23 a dhallathas gul troe'lergh: Po a dhallathas mos yn-rag. ow terri an pennow-ys. 24Ha'n Fariseow a leveris dhodho, ‘Mir, prag y hwrons i an pyth nag yw lafyl y'n sabot?’ 25Hag ev a leveris dhedha, ‘A ny wrussowgh redya bythkweth pandr'a wrug Davydh, pan esa dhodho edhomm, hag yth esa nown dhodho ev ha dhe'n re esa ganso, 26fatell eth yn chi Duw yn dydhyow Abiathar an arghoferyas ha dybri torthow an ragworrans nag yw lafyl aga dybri saw gans an oferysi, hag a wrug aga ri ynwedh dhe'n dus esa ganso?’ 27Hag ev a leveris dhedha, ‘An sabot a veu gwrys rag mab-den, a-der mab-den rag an sabot; 28ytho Mab an den yw Arloedh ynwedh a'n sabot.’


2chr 20 (ABK) - Bible Society\nOmsettyans dhiworth an Howldrevel\n1Wosa hemma an Moabysi, an Ammonysi, ha gansa re a'n Meunysi, a dheuth erbynn Yehoshafat rag batalyas. 2Kannasow a dheuth hag y lavarsons dhe Yehoshafat, ‘Yma routh vras ow tos er dha bynn dhiworth tu arall an Mor, dhiworth Edom; ymons seulabrys yn Hasason-tamar’ (honn yw En-gedi). 3Yehoshafat a berthi own; ev a erviras hwilas an ARLOEDH, hag ev a ordenas penys der oll Yuda. 4Yuda a omguntellas rag hwilas gweres gans an ARLOEDH; dhiworth oll sitys Yuda y teuthons rag hwilas an ARLOEDH.\nPysadow Yehoshafat ha'y Drygh\n5Yehoshafat a sevis yn kuntelles Yuda ha Yerusalem, yn chi an ARLOEDH, a-rag an klos nowydh, 6hag a leveris, ‘A ARLOEDH, Duw agan tasow, a nyns osta Duw y'n nev? A ny rewlydh war oll gwlaskordhow an kenedhlow? Yma y'th leuv galloes ha nerth, bys ma na yll nebonan sevel orthis. 7A ny fessys, agan Duw, trigoryon an tir ma a-rag dha bobel Ysrael, ha'y ri bys vykken dhe has Abraham dha goweth? 8I re drigas ynno, ha re dhrehevsons ragos sentri ynno rag dha hanow, ow leverel, 9Mar teu anfeusi warnan, an kledha, breus,20:9 breus: Po amendyans liv. kleves, po divoetter, ni a sev a-rag an chi ma, hag a-ragos, rag yma dha hanow y'n chi ma, ha ni a gri dhis yn agan ahwer, ha ty a glew, ha sawya. 10Lemmyn, awotta mebyon Ammon, Moab, ha Menydh Seir! Ny essys dhe'n Ysraelysi dos yn aga tiredh pan dheuthons yn-mes a bow Ejyp; ytho i a dreylyas dhiworta heb aga diswul. 11Mir fatell y'gan gobrons dre dhos dh'agan fesya yn-mes a'gan perghennogeth a resys dhyn dh'y erita. 12A agan Duw ni, a ny wredh breus warnedha? Rag ni yw dialloes erbynn an routh vras ma, re dheuth er agan pynn. Ny wodhon pyth dhe wul, mes yma agan dewlagas warnas.’\n13Yth esa oll Yuda ow sevel a-rag an ARLOEDH, gans aga fleghesigow, aga gwragedh, ha'ga mebyon. 14Ena spyrys an ARLOEDH a dheuth war Yahaziel mab Zekaria mab Benaya mab Yeiel mab Mattania, Levyas a vebyon Asaf, yn kres an kuntelles. 15Ev a leveris, ‘Goslowewgh oll Yuda ha trigoryon Yerusalem, ha myghtern Yehoshafat: Yndellma y lever an ARLOEDH dhywgh: “Na vedhewgh ownek na digolonnek orth an routh vras ma; rag nyns yw an vatel dhywgh mes dhe'n ARLOEDH. 16A-vorow kewgh yn-nans er aga fynn; i a dheu yn-bann war leder Sis; hwi a's kyv orth penn an nans, a'n est dhe wylvos Yeruel. 17Nyns yw an vatel ragowgh hwi dhe omladh; kemmerewgh agas le, sevewgh fyrv ha gwelewgh trygh an ARLOEDH a'gas govis, A Yuda ha Yerusalem.” Na vedhewgh ownek na digolonnek; a-vorow kewgh dh'aga dyerbynna, ha'n ARLOEDH a vydh genowgh.’\n18Ena Yehoshafat a blegyas ha'y fas dhe'n dor, hag oll Yuda ha trigoryon Yerusalem a goedhas dhe'n dor a-rag an ARLOEDH, ow kordhya an ARLOEDH. 19Ena re a'n Levysi dhiworth an Kohathysi ha'n Koraghysi, a sevis yn-bann rag gormel an ARLOEDH, ha Duw Ysrael, gans lev fest ughel.\n20I a sevis ternos myttin ha mos yn-mes dhe wylvos Tekoa; hag i ow mos yn-mes, Yehoshafat a sevis ha leverel, ‘Goslowewgh orthiv, A Yuda ha trigoryon Yerusalem! Trestyewgh y'n ARLOEDH agas Duw ha hwi a vydh fastys; trestewgh yn y brofoesi ha hwi a sewen.’ 21Wosa omgusulya gans an bobel, ev a apoyntyas kanoryon dhe gana dhe'n ARLOEDH ha'y wormel rag splannder y sansoleth, hag i ow mos yn-mes a-rag an lu, ow kana,\n‘Rewgh grasow dhe'n ARLOEDH,\n22Pan dhallathsons kana ha gormel, an ARLOEDH a gontrewaytyas erbynn mebyon Ammon, Moab, ha menydh Seir, esens ow tos erbynn Yuda, hag i a veu fethys. 23Rag mebyon Ammon ha Moab a omsettyas erbynn trigoryon menydh Seir, dh'aga diswul yn tien; ha wosa diswul trigoryon Seir, i eth yn-rag ow tistrui an eyl y gila.\n24Pan dheuth Yuda dhe'n pennoelva y'n gwylvos, i a viras war-tu ha'n routh; gyllys ens yn korfow a'ga growedh war an dor; ny dhienkas onan vytholl. 25Pan dheuth Yehoshafat ha'y bobel dhe gemmeres an preydh, i a gavas chatel pals, shour a dhaffar, dillas, ha taklow drudh, hag i a's pyllas ragdha aga honan bys pan na's tevo degi moy. Tri dydh yth esens ow pylla an preydh, drefenn y balster. 26Y'n peswora dydh yth omguntellsons yn nans Beraka, hag ena i a vennigas an ARLOEDH; rakhenna an tyller na re beu henwys nans Beraka bys y'n jydh ma. 27Ena oll pobel Yuda ha Yerusalem a dhehwelis dhe Yerusalem, gans Yehoshafat orth aga fenn, gans lowender, rag an ARLOEDH re rosa dhedha lowena dres aga eskerens. 28I a dheuth dhe Yerusalem, gans telynnow ha gans sowtris ha gans hirgern, dhe ji an ARLOEDH. 29Own an ARLOEDH a dheuth war oll gwlaskordhow an tiryow pan glewsons an ARLOEDH dhe omladh erbynn eskerens Ysrael. 30Gwlaskor Yehoshafat o kosel, rag y Dhuw a ros dhodho powes oll a-derdro.\nDiwedh Reyn Yehoshafat\n31Yndella Yehoshafat a reynyas war Yuda. Ev a veu pymthek bloedh warn ugens pan dhallathas reynya; ev a reynyas pymp blydhen warn ugens yn Yerusalem. Hanow y vamm o Azuba myrgh Shilhi. 32Ev a gerdhas yn fordh y das Asa ha ny dreylyas dhiworti, ow kul an pyth o ewn yn golok an ARLOEDH. 33Byttegyns nyns o defendys dhe-ves an tylleryow ughel; ny wrussa an bobel hwath settya aga holonn war Duw aga thasow.\n34Gweythresow erell Yehoshafat, a'n kynsa dhe'n diwettha, yw skrifys yn istori Yehu mab Hanani, yw kovadhys yn Lyver Myghternedh Ysrael.\n35Wosa hemma Yehoshafat myghtern Yuda a junyas gans an tebelwrier Ahazia myghtern Ysrael. 36Ev a junyas ganso ow trehevel gorholyon rag mos dhe Tarshish; i a dhrehevis an gorholyon yn Esyon-geber, 37Ena Eliezer mab Dodavahu a Maresha a brofoesas orth Yehoshafat, ow leverel, ‘Drefenn ty dhe junya gans Ahazia, an ARLOEDH a dhiswra an pyth re wrussys.’ An gorholyon a veu shyndys ha ny allsons mos dhe Tarshish.


Elven gymyk yw kadmiom, niver 48 y'n Vosen Beriodek. Y furvell gymyk yw Cd. An hanow a dheu dhyworth an ger Latinek cadmia, an hanow rag an moon kalamin (calamine yn Sowsnek), kyn kalamin yw zynk karbonad yn tevri. Ny wodhvedhys yw mars essensek yw kadmiom dhe daklow byw, mes diskudhys y'n bledhen 2000 diatom morek Thalassiosira weissflogii dhe askorra ensaym arbennek a wra kregi war gadmiom.\nGwenonek yw kadmiom herwydh usadow, yn arbennek mog kadmiom oksid. Pan yth esa bagas owth oberi war an Pons Havren yn 1966 gans usya faglen oksiacetylen, yth eth an dus klav an eyl wosa y gila. An acheson o gwiskas a gadmiom war an ebilyow. Onan anedha a verwis.\nLast edited on 12 Meurth 2021, at 00:10\nDiwettha golegyans an folen ma a veu an 12 Meurth 2021, dhe 00:10.


Yudith 5 (ABK) - Bible Society\nYudith 5 ABK\nKonsel erbynn an Ysraelysi\n1Y feu derivys dhe Holofernes, pennhembrenkyas an lu Assyriek, yth omdharbarsa an Ysraelysi dhe vresel ha degea an bolghow y'n vro venydhyek, kera gwarthav pub bre ughel ha gorra maglennow y'n plenys. 2Serrys fest o ev. Ev a elwis war-barth oll pennternedh Moab, oll pennhembrynkysi Ammon hag oll gwahalyethow an morrep, 3hag yn-medh ev dhedha: ‘Leverewgh dhymm, hwi vebyon Kanan, py eghenn a bobel yw homma eus trigys y'n vro venydhyek? Py trevow a annedhons? Pana vyns yw aga lu hag yn pyth usi aga galloes ha'ga nerth? Piw yw an myghtern settys warnedha owth hembronk aga lu? 4Prag y hwrussons ynsi, yn mysk oll eus trigys y'n howldrevel, skonya a dhos dhe vetya genev?’\n5Yn-medh dhodho Aghior, hembrenkyas oll an Ammonysi, ‘Goslowes ow arloedh lemmyn ger dhiworth ganow dha was, ha my a vynn leverel dhis an gwir a-dro dhe'n bobel ma usi trigys y'n vro venydhyek y'th ogas. Ny dheu gow vyth dhiworth ganow dha was. 6An bobel ma yw sevys a'n Kaldeanys. 7Unnweyth trigys ens yn Mesopotamia, drefenn na vynnens siwya duwow aga thasow esa yn Kaldea. 8I re assa fordh aga herens ha gordhya Duw nev, an Duw re dhothyens i dh'y aswonn; rakhenna, herdhys vons dhiworth lok aga duwow. I a fias dhe Mesopotamia, le mayth esens trigys dres hirneth. 9Ena aga Duw a's erghis a omdenna a'n tyller mayth esens trigys ha mos dhe bow Kanan. I a drevesigas ynno ha seweni, gans owr hag arghans pals ha meur a warthek. 10Pan dheuth divoetter yn Kanan, i a omdhivroas dhe Ejyp ha triga ena hedre ve boes dhedha. I a dheuth ha bos ena routh veur, mar veur na yllys aga nivera. 11Rakhenna myghtern Ejyp a dreylyas er aga fynn, ha'ga dyghtya yn fel, ha'ga uvelhe gans lavur yn brykkys, ha'ga gul yn kethwesyon. 12I a armas dh'aga Duw hag ev a weskis oll pow Ejyp gans plagys na yllys aga yaghhe. An Ejyptianys a's herdhyas yn-mes a'ga golok. 13A-dheragdha Duw a syghhas an Mor Rudh, 14ha'ga hembronk war an fordh dhe Sinay ha Kadesh-barnea. I a estewlis oll annedhysi an gwylvos. 15Ytho i a drigas yn pow an Amorysi ha distrui der aga nerth oll trigoryon Heshbon; ha wosa tremena an Yordan, i a gemmeras oll an vro venydhyek. 16I a estewlis a-ragdha an Kananysi ha'n Perizzysi, an Yebusysi ha'n Shekemysi, hag oll an Gergesysi, ha triga ena dres hirneth.\n17‘Hedre vens i heb peghadow erbynn aga Duw i a sewenis, rag yma gansa an Duw neb a gas kammhynseth. 18Byttegyns, pan omdennsons dhiworth an hyns re settsa ragdha, fethys glan vons yn lies kas ha hembrenkys dhe-ves avel kethyon bys yn pow estren; tempel aga Duw a veu distruys bys y'n leur, ha'ga sitys kemmerys gans aga eskerens. 19Mes lemmyn i re dreylyas arta dh'aga Duw ha dehweles a-dhiworth an tylleryow mayth ens i skattrys dhedha, ha perghennegi Yerusalem, may ma aga sentri, ha trevesiga y'n vro venydhyek, rag y vos anannedhys.\n20‘Ytho lemmyn, a vester hag arloedh, mara's teves an keth pobel ma neb kammweyth gwrys heb y wodhvos hag i a begh erbynn aga Duw, ha ni a dhiskudh aga offens, ena ni a yskynn ha'ga fetha. 21Byttegyns, mar nyns eus anlaghedh yn aga henedhel, gwres ow arloedh tremena dresta, rag aga Arloedh a wra aga gwitha, ha'ga Duw a wra aga difres, ha ni a vydh gorrys dhe veth a-rag an bys oll.’\n22Pan worfennas Aghior y areth, oll an bobel esa ow sevel a-dro dhe'n tylda a dhallathas krodhvolas; soedhogyon Holofernes hag oll an dus trigys ryb an morrep ha Moab a leveris y koedh dhodho bos ledhys. 23‘Ny berthyn own a vebyon Ysrael’, yn-medhons i; ‘Pobel heb nerth na galloes yns i dhe vreseli. 24Rakhenna yskynnyn, A arloedh Holofernes, ha devorys vydhons gans oll dha lu.’